ΡΟΔΟΣυλλέκτης: Κάστρα, Μεσαιωνική Πόλη, Ακρόπολη της Ρόδου κ.α.\nΚάστρα, Μεσαιωνική Πόλη, Ακρόπολη της Ρόδου κ.α.\nΛίγες πετρόκτιστες γέφυρες ενώνουν τη σύγχρονη πόλη με το κάστρο... οδηγώντας προς την παλιά μεσαιωνική πόλη εντός των τειχών του.\nΤο έτος 1099, μαζί με τις λοιπές ανακατατάξεις που επέφερε στα εδάφη των Αγίων Τόπων η σταυροφορία, το νοσοκομείο αποκόπηκε διοικητικά από τους Βενεδικτίνους και απέκτησε αυτόνομη υπόσταση, συνιστώντας ανεξάρτητη αρχή. Οι μοναχοί που το υπηρετούσαν μετονομάστηκαν σε "Τάγμα των Περιθαλπόντων Μοναχών"("Hospitallers"), φερόμενοι πλέον υπό την ηγεσία του ιδρυτή και πρώτου τους αρχηγού, Peter Gerard.\nΣτις 12 Ιουλίου του 1244, η Ιερουσαλήμ πέφτει τελικά στα χέρια των μουσουλμάνων. Λίγα χρόνια αργότερα, το 1291, με τα τελευταία οχυρά να έχουν πλέον καταληφθεί, οι Ιωαννίτες θα μεταφέρουν τη μονή και το νοσοκομείο τους στη Λεμεσό της Κύπρου, η οποία εκείνα τα χρόνια λειτουργούσε ως ενδιάμεσος σταθμός για τους χριστιανούς που εγκατέλειπαν τους Αγίους Τόπους. Οι Ιωαννίτες χρειάζονταν πια ένα καινούριο «σπίτι». Το 1307 θα αποσπάσουν την παπική έγκριση προκειμένου να καταλάβουν το νησί της Ρόδου, που εν τω μεταξύ είχε ανεξαρτητοποιηθεί από την υπόλοιπη Βυζαντινή Αυτοκρατορία. Το 1310 η Ρόδος θα περιέλθει υπό την κυριαρχία τους (σε σχέση με τα προηγούμενα: http://www2.prestel.co.uk/church/oosj/history.htm).\nΣαν σχέδιο, απαντάται στην αρχιτεκτονική των Μαυριτανών και των Σαρακηνών, ενώ κοσμεί και αρκετά αρχαία τζαμιά στην Ιερουσαλήμ, τη Δαμασκό, τη Βαγδάτη και αλλού στον αραβικό κόσμο (http://www.orderofmalta.org.uk/cross.htm, http://www.oocities.org/vfw2539/Maltese-Cross.html).\nΜετά την αποχώρηση τους από τη Ρόδο, οι Ιωαννίτες εγκαταστάθηκαν στη Μάλτα, όπου συνέχισαν να εξελίσσονται, μετονομαζόμενοι σε "Ιππότες της Μάλτας". Η συνέχεια της ιστορίας ξεφεύγει από το θέμα μας. Στους αιώνες που θα ακολουθούσαν, πάντως, το τάγμα των Ιωαννιτών θα άπλωνε σταδιακά παρακλάδια του στη Ρωσία, την Αγγλία, την Ιταλία, την Ισπανία, την Πολωνία, την Ουγγαρία, τη Σουηδία, την Αμερική, και σε πολλές ακόμα χώρες, συχνά υπό τη μορφή ελευθεροτεκτονισμού (σχετικά: http://www2.prestel.co.uk/church/oosj/quest2.htm, http://www2.prestel.co.uk/church/oosj/quest.htm). Από ορισμένους, μάλιστα, το τάγμα συνδέεται και με τη συγκρότηση των αμφισβητούμενων "Ιlluminati".\nΣε κάθε περίπτωση, εκείνο που δεν αμφισβητείται είναι ότι κατά τη μακρά διαδρομή της στο χρόνο η αδελφότητα των Ιωαννιτών αναμίχθηκε και διασπάστηκε σε πλήθος διαφορετικών κλειστών/μυστικών εταιρειών ανά τον κόσμο, τα νήματα των οποίων είναι δύσκολο να ξεδιαλυθούν. Κατόπιν της εξάπλωσης την οποία γνώρισαν, δεν αποτελεί έκπληξη ότι μεγάλος αριθμός τοπικών και εθνικών οργανώσεων Ιωαννιτών ευδοκιμεί ως τις μέρες μας (http://www.webpages.free-online.co.uk/ksj/modkts.html). Όπως και δε θα πρέπει να προκαλεί εντύπωση, τελικά, το γεγονός των συνεδριάσεων της λέσχης "Bilderberg" στη Ρόδο τα προηγούμενα χρόνια.\nΤο κάστρο της Ρόδου -ουσιαστικά πρόκειται για ολόκληρη μεσαιωνική πόλη περιβαλλόμενη από τείχη- είναι ένα από τα πιο καλοδιατηρημένα και πιο ιστορικά κάστρα του κόσμου.\nΗ σημερινή του μορφή οφείλεται κατά μεγάλο μέρος στους Ιωαννίτες ιππότες ή, αλλιώς, τους ιππότες του Τάγματος του Αγίου Ιωάννη που κατείχαν το νησί από το 1309 έως το 1522.\nΣυν τοις άλλοις υπήρξε και το θέατρο επιχειρήσεων δύο από τις πιο σημαντικές πολιορκίες της παγκόσμιας ιστορίας:\n1. Από τον Δημήτριο τον Πολιορκητή το 305 π.X. Η πολιορκία υπήρξε πρότυπο και σημείο αναφοράς για τη χρήση πολιορκητικών μηχανών.\n2. Από τον Σουλεϊμάν τον Μεγαλοπρεπή το 1522. Εκείνη η πολιορκία σήμανε το τέλος της εποχής των παραδοσιακών κάστρων αλλάζοντας το τοπίο -κυριολεκτικά- των Ευρωπαϊκών οχυρώσεων.\nΛόγω της γεωγραφικής της θέσης στην είσοδο του Αιγαίου, στο μεταίχμιο Δύσης-Ανατολής, και λόγω των καλών της λιμανιών η Ρόδος ανέκαθεν είχε μεγάλη στρατηγική σημασία. Ήδη κατά της Ελληνιστική περίοδο η πόλη ήταν πλούσια και διέθετε ισχυρά τείχη που της επέτρεψαν να αντέξει την πολιορκία του Δημητρίου του Πολιορκητή το 305 π.Χ. Ο φημισμένος Κολοσσός της Ρόδου είχε αναγερθεί σαν μνημείο εκείνης της επιτυχίας με λεφτά που έβγαλαν οι Ρόδιοι από τις πολιορκητικές μηχανές που άφησαν πίσω τους οι Μακεδόνες.\nΤο 226 π.Χ. ένας μεγάλος σεισμός προκάλεσε σημαντικές ζημιές στα τείχη που σύντομα όπως αποκαταστάθηκαν. Αργότερα οι Βυζαντινοί έχτισαν ένα φρούριο στο ψηλότερο σημείο της πόλης.\nΤο τάγμα των Ιπποτών είχε ιδρυθεί αμέσως μετά την Α’ Σταυροφορία και αναγνωρίστηκε επίσημα από τον Πάπα το 1134. Σκοπός του αρχικά ήταν η περίθαλψη των προσκυνητών, αλλά συν των χρόνω απέκτησε μεγάλη στρατιωτική και οικονομική δύναμη. Μετά την πτώση της Ιερουσαλήμ το 1187, οι Ιππότες περιορίστηκαν στην Κομητεία της Τρίπολης (στο βόρειο Λίβανο) και με την πτώση της Άκρας το 1291 κατέφυγαν στην Κύπρο, όπου δεν μπόρεσαν να μείνουν για πολύ και επέλεξαν σαν επόμενη έδρα τους τη Ρόδο.\nΟι Ιππότες είχαν ήδη μια ιστορία 200 ετών και είχαν μεγάλη εμπειρία στην κατασκευή φρουρίων στους Αγίους Τόπους, αλλά το πρότυπο για τα τείχη της Ρόδου όπως και όλων σχεδόν των Μεσαιωνικών πόλεων εκείνης της εποχής ήταν τα Θεοδοσιανά τείχη της Κωνσταντινούπολης.\nΗ επέκταση των τειχών ξεκίνησε επί ηγεσίας του Μεγάλου ΜάγιστρουAntonio Fluvian de Riviere (1421-1437) που επέτρεψε την πόλη να καλύψει μια συνολική έκταση 420 στρεμμάτων. Το εξωτερικό τείχος αποπερατώθηκε μεταξύ 1457 και 1465. Η Βυζαντινή οχύρωση κατεδαφίστηκε όλη εκτός από ένα μικρό τμήμα που οι Ιππότες ονόμαζαν Κολλάκιον.\nΤο 1444 ο Μαμελούκος Σουλτάνος της Αιγύπτου πολιόρκησε τη Ρόδο ανεπιτυχώς για 40 μέρες.\nΤο 1480 η Ρόδος πολιορκήθηκε από το στρατό του Μωάμεθ Β’ Του Πορθητή. Οι Τούρκοι είχαν 100,000 άντρες και 170 πλοία αλλά η σφοδρή αντίσταση των πολιορκημένων δεν τους επέτρεψε να την κυριεύσουν.\nTo 1481 ένας μεγάλος σεισμός ισοπέδωσε την πόλη και κατέστρεψε μεγάλο μέρος των τειχών αφήνοντας πίσω 30.000 νεκρούς. Δεδομένου ότι η Οθωμανική απειλή ήταν πάντα υπαρκτή και άμεση, οι Ιππότες έκαναν μια τεράστια και πολυέξοδη προσπάθεια αναστήλωσης. Τα επόμενα χρόνια οι Μεγάλοι Μάγιστροι Pierre d'Aubusson, Emery d'Amboise, Fabrizio del Carretto και Philippe Villiers de l’Isle Adam επέβλεψαν την αποκατάσταση των τειχών και την ενίσχυσή τους για να αντέχουν τους κανονιοβολισμούς.\nΜεταξύ των ενισχύσεων που έγιναν τότε ήταν οι προσθήκες των ισχυρών προμαχώνων του Αγίου Γεωργίου και του Ντελ Καρέτο.\nΗ Ρόδος πολιορκήθηκε ξανά από τους Οθωμανούς το 1522, όταν την πολιόρκησε ο στρατός του Σουλεϊμάν του Μεγαλοπρεπούς με 400 πλοία και 100.000-200.000 άντρες. Την πόλη υπεράσπιζαν 7.000 χριστιανοί.\nΗ πολιορκία κράτησε 6μήνες. Στο τέλος, το Δεκέμβριο του 1522, οι Ιωαννίτες είδαν ότι ήταν αδύνατο να συνεχίσουν και παραδόθηκαν. Οι λίγοι επιζώντες ιππότες και 4000 κάτοικοι αναχώρησαν με 50 πλοία. Κατέφυγαν αρχικά στη Σικελία και κατέληξαν στη Μάλτα όπου το τάγμα αναδιοργανώθηκε και επανέκαμψε.\nΌταν οι Οθωμανοί κατέλαβαν την πόλη δεν γκρέμισαν τα τείχη (δεν διέβλεπαν άλλωστε κάποια πιθανότητα να χάσουν την πόλη) και τα επισκεύασαν, ενώ δεν παρέλειπαν τη συντήρησή τους στους τέσσερις αιώνες που κράτησε η κυριαρχία τους. Δεν έκαναν όμως καμία προσθήκη ούτε καμιά σοβαρή τροποποίηση της οχύρωσης.\nΟι εργασίες οχύρωσης σταμάτησαν για πάντα παγώνοντας το χρόνο στο 1522, με αποτέλεσμα η Ρόδος να είναι παγκοσμίως αντιπροσωπευτικό δείγμα της μετάβασης από τον παραδοσιακό τρόπο κατασκευής κάστρων σε έναν νέο τύπο προσαρμοσμένο στην εποχή των πυροβόλων όπλων.\nΤο 1912 η Ρόδος κατελήφθη από τους Ιταλούς (που πόζαραν σαν «ελευθερωτές») και το 1949 τα Δωδεκάνησα ενώθηκαν με την Ελλάδα.\nΧτίστηκε μεταξύ 1441 και 1442. Είναι επίσης γνωστή σαν πύλη του Αγίου Φραγκίσκου από την ομώνυμη εκκλησία που οι Ιταλοί έκτισαν δίπλα στην Πύλη.\nΣύμφωνα με την τουρκική παράδοση, από αυτήν την πύλη πέρσαν στην πόλη τα στρατεύματα του Σουλεϊμάν του Μεγαλοπρεπούς και η πύλη στη συνέχεια σφραγίστηκε για να μην ξαναμπεί, υποτίθεται, άλλος κατακτητής στην πόλη. Πάντως μάλλον η πύλη ήδη είχε κλειστεί από τους Ιππότες για λόγους ασφαλείας.\nΗ πύλη ανοίχτηκε ξανά το 1922 στην 400η επέτειο της κατάληψης της Ρόδου από τους Οθωμανούς.\nΠύλη Αγίου Ιωάννου\nΓνωστή επίσης σαν «Κοσκινου» ή «Πόρτα Κόκκινη». Ο θρύλος λέει ότι στην πολιορκία του 1522, οι νεκροί μπροστά στην πύλη ήταν τόσο πολλοί, που οι πέτρες βάφτηκαν κόκκινες. Η εξωτερική οχύρωση της πύλης είναι έργο του Μεγάλου Μαγίστρου d'Aubusson για να ενισχύσει τις οχυρωματικές εργασίες των προκατόχων του.\nΤο 1912 οι Ιταλοί μπήκαν στη Ρόδο από αυτήν την πύλη και παλιά υπήρχε εδώ μια αναμνηστική επιγραφή.\nΠύργοι και Προμαχώνες\nΕντυπωσιακός πύργος που τους προηγούμενους αιώνες ήταν το πιο διακριτό κομμάτι της οχύρωσης της Ρόδου. Χτίστηκε μεταξύ 1396 και 1421 από τον Μεγάλο Μάγιστρο Philibert de Naillac και η διαμόρφωσή του έγινε πριν την εμφάνιση των πυροβόλων όπλων. Είχε τετράγωνο σχήμα όπως συνηθιζόταν στους πύργους της εποχής του και χρησίμευε σαν παρατηρητήριο του λιμανιού. Έπαθε σοβαρές ζημιές από σεισμούς κατά τον 19ο αιών και οι Τούρκοι τον κατεδάφισαν.\nΠύργος των Μύλων\nΕπίσης γνωστός σαν πύργος της Γαλλίας. Χρησίμευε για την προστασία του λιμανιού\nΧτίστηκε στο κέντρο της τάφρου μετά την πρώτη Οθωμανική πολιορκία του 1480. Σκοπός του να εμποδίζει τις βολές των κανονιών προς τα τείχη. Βρισκόταν δίπλα από την πύλη του Αγίου Αθανασίου και το φρουρούσε ηΓλώσσα των Ισπανών.\nΤα τείχη περικλείουν τη Μεσαιωνική πόλη της Ρόδου που με 6,000 κατοίκους είναι η μεγαλύτερη ενεργή μεσαιωνική πόλη της Ευρώπης. Η πόλη είναι αναγνωρισμένο Μνημείο Παγκόσμιας Πολιτιστικής Κληρονομιάς της UNESCO.\nΡόδος Κάστρα: Αφιέρωμα στα Κάστρα της Ρόδου\nΗ Ρόδος εκτός από την μεσαιωνική οχύρωση της παλιάς πόλης και το κάστρο του Μεγάλου Μαγίστρου, διαθέτει κάστρα και σε άλλες περιοχές του νησιού. Τα κάστρα της Ρόδου είναι ένα δίκτυο οχυρών που έφτιαξαν οι Ιππότες της Ρόδου, με ζητούμενο την προστασία του πληθυσμού και την αντοχή σε πολύμηνες πολιορκίες. Αυτό το σκοπό τον κατάφεραν με το καλύτερο τρόπο καθώς τα κάστρα της Ρόδου παρά τις επίμονες πολιορκίες των Οθωμανών, ποτέ τους δεν καταλύθηκαν. Οι Ιωαννίτες Ιππότες τα εγκατέλειψαν μετά από συμφωνία που τους επέτρεψε να φύγουν από την Ρόδο με τον οπλισμό τους και τη κινητή τους περιουσία.\nΤα κάστρα της Ρόδου δημιουργήθηκαν κατά την διάρκεια πολλών αιώνων. Άλλα έχουν φτιαχτεί επάνω σε αρχαίες οχυρές θέσεις, ενώ άλλα είναι δημιουργίες της Βυζαντινής εποχής. Βέβαια η ενίσχυση, η συμπλήρωση ή το χτίσιμο από την αρχή για τα περισσότερα κάστρα της Ρόδου, οφείλεται στους Ιωαννίτες Ιππότες.\nΚάστρο Αγίου Νικολάου\nΤο φρούριο ή μικρό κάστρο του Αγίου Νικολάου, είναι ένα ακόμη οχυρό που έκτισαν οι ιππότες της Ρόδου για να ενισχύσουν την άμυνα του νησιού. Φανταστείτε ότι εκείνη την εποχή το λιμάνι της Ρόδου ήταν το Μαντράκι. Το φρούριο του Αγίου Νικολάου κατασκευάστηκε από τον Μεγάλο Μάγιστρο Piero Raimondo Zacosta το 1464 στην θέση όπου υπήρχε εκκλησάκι του Αγίου Νικολάου.\nΈτσι το κάστρο πήρε το όνομα του Αγίου προστάτη των ναυτικών. Από τις πολιορκίες αλλά και από το σεισμό του 1481 το κάστρο του Αγίου Νικολάου έπαθε ζημιές και έτσι χρειάστηκε επιδιορθώσεις που τις έκανε ο Μεγάλος Μάγιστρος Pierre d' Aubusson, που μάλιστα το ενίσχυσε και του έδωσε τη τελική του μορφή. Ήδη από τα μέσα του 17ου αιώνα λειτούργησε πάνω στο φρούριο φάρος, που τον αντικατέστησε το 1863 ένας σύγχρονος πέτρινος φάρος (Ο παραδοσιακός Φάρος του Αγίου Νικολάου), που τον θαυμάζουμε μέχρι σήμερα.\nΦάρος Αγίου Νικολάου στη Ρόδο\nΟ φάρος του Αγίου Νικολάου στη Ρόδο πήρε το όνομα του από το φρούριο του Αγίου Νικολάου πάνω στο οποίο είναι χτισμένος. Ο φάρος χτίστηκε το 1863 από την γαλλική εταιρεία οθωμανικών φάρων. Το ύψος του φάρου είναι έξι μέτρα και το εστιακό του ύψος είκοσι πέντε μέτρα.\nΤο φρούριο του Αγίου Νικολάου επάνω στο οποίο κτίστηκε ο φάρος το κατασκεύασαν οι Ιππότες της Ρόδου το 1464 σε αυτή τη θέση που δεσπόζει στο λιμάνι της Ρόδου. Πήρε το όνομα του από την εκκλησία του Αγίου Νικολάου που υπήρχε στο ίδιο σημείο. Τον Φάρο και το κάστρο του Αγίου Νικολάου θα τα βρείτε εύκολα καθώς βρίσκονται στη δεξιά άκρη στο λιμάνι Μαντράκι, στη πόλη της Ρόδου.\nΗ μεσαιωνική πόλη της Ρόδου αναπτύχθηκε πάνω σε ένα τμήμα της αντίστοιχης ελληνιστικής, στο βόρειο άκρο του νησιού. Οι γραπτές πηγές αναφέρουν την παρουσία ενός φρουρίου που εξυπηρετούσε την προστασία του πληθυσμού σε περίπτωση εχθρικής επιδρομής, ήδη από τον 7ο αι., κάτι που επιβεβαιώθηκε από την ανασκαφική έρευνα. Η πρωτοβυζαντινή αυτή οχύρωση περιέκλειε αρχικά ένα μόνο μέρος του οικισμού, το οποίο στην περίοδο της Ιπποτοκρατίας ονομάστηκε Κολλάκιο, αλλά στα τέλη του 11ου ή στη διάρκεια του 12ου αι. φαίνεται ότι τροποποιήθηκε για να περιλάβει και τον εκτός τειχών οικισμό.\nΤο 1204, μετά την κατάληψη της Κωνσταντινούπολης, η Ρόδος όπως και πολλά άλλα Ελληνικά νησιά παραχωρήθηκε στους Ενετούς αλλά ο Βυζαντινός διοικητής Λέων Γαβαλάς αυτοανακηρύσσεται ανεξάρτητος ηγεμόνας του νησιού. Περί το 1250 το νησί τέθηκε υπό την κυριαρχία της Αυτοκρατορίας της Νίκαιας και από το 1261 υπό την κυριαρχία της ανασυσταμένης Βυζαντινής Αυτοκρατορίας. Τα χρόνια μετά το 1261 το νησί διοκήθηκε και από Γενουάτες ναυάρχους.\nΤο 1309 η Ρόδος, η Κως και η Λέρος πωλούνται στο Τάγμα των Ιπποτών του Αγίου Ιωάννη της Ιερουσαλήμ. Μια νέα εποχή ξεκινά για τη Ρόδο καθώς το Τάγμα που αρχικός σκοπός του ήταν η περίθαλψη των Χριστιανών προσκυνητών στους Αγίους Τόπους, αναδεικνύεται σε στρατιωτική, οικονομική και εμπορική δύναμη στην περιοχή. Οι Ιππότες που κατάγονταν απ’ όλες τις καθολικές χώρες, κατάφεραν να συνάψουν συμφωνίες με τις μεγάλες δυνάμεις της Δυτικής Ευρώπης, με σκοπό να αποδυναμώσουν τις μουσουλμανικές δυνάμεις που είχαν αρχίσει να επεκτείνονται.\nΣτα χρόνια της ιπποτοκρατίας η Ρόδος αποτέλεσε ισχυρό εμπορικό κέντρο λόγω της σημασίας της Μεσογείου στο εμπόριο της εποχής και της γεωγραφικής θέσης του νησιού. Τότε ανανεώθηκε και επεκτάθηκε η Μεσαιωνική πόλη, που παραμένει ζωντανή ως τις μέρες μας και όλα τα σημαντικά κάστρα, οι οχυρώσεις της πόλης, καθώς και πολλά μοναστήρια και εκκλησίες. Ο στόλος των Ιωαννιτών έλεγχε τη ναυσιπλοία στην Ανατολική Μεσόγειο και αποτελούσε συνεχή απειλή για τον Τουρκικό στόλο. Οι Μωαμεθανοί προσπάθησαν επανειλημμένα να εκδιώξουν τους Ιωαννίτες από την περιοχή ενώ οι Ιππότες με συνδυασμό συνεχούς στρατιωτικής προετοιμασίας, διπλωματίας και κατασκοπίας κατάφερναν να τους αντιμετωπίσουν. Το 1480 η μεγάλη πολιορκία του νησιού από τους Τούρκους αποκρούστηκε από τους Ιππότες και τον Ροδιακό πληθυσμό. Η επόμενη πολιορκία όμως το 1522 από τον Σουλτάνο Σουλεϊμάν, παρά την γενναία αντίσταση δεν είχε το ίδιο αποτέλεσμα. Το Τάγμα αναγκάστηκε να συνθηκολογήσει και να εγκαταλείψει το νησί την 1η Ιανουαρίου 1522.\nΜετά την έλευση των Ιωαννιτών ιπποτών στο νησί, το 1309, οι οχυρώσεις της πόλης επεκτάθηκαν, η πόλη τετραπλαστιάστηκε σε μέγεθος σε σχέση με τη βυζαντινή και αναπτύχθηκε σε μια ημικυκλική περιοχή έκτασης 800.000 τ.μ. γύρω από το κεντρικό λιμάνι. Η κατασκευή των νέων τειχών προσαρμόστηκε σταδιακά στις απαιτήσεις της εποχής, όπως είχαν διαμορφωθεί μετά τη γενικευμένη χρήση της πυρίτιδας και των πυροβόλων όπλων. Οι επισκευές και τροποποιητικές παρεμβάσεις στην ροδιακή οχύρωση στη διάρκεια της Ιπποτοκρατίας αποτελούν σαφείς μαρτυρίες της παραπάνω εξέλιξης.\nΟι νέες οχυρώσεις όριζαν τρεις γραμμές άμυνας, με τελευταίο το φρουριακό συγκρότημα του Παλατιού του Μεγάλου Μαγίστρου. Μεταξύ αυτού και του περιμετρικού τείχους υπήρχε μια ενδιάμεση αμυντική γραμμή, ένα τείχος που διαιρούσε την πόλη σε δύο άνισα μέρη. Το βόρειο και μικρότερο τμήμα ονομαζόταν Κολλάκιο και προοριζόταν αποκλειστικά για τις δραστηριότητες των μελών του ιπποτικού τάγματος. Κύριος άξονάς του ήταν η οδός Ιπποτών, η οποία ξεκινούσε από το Παλάτι του Μεγάλου Μαγίστρου και κατέληγε στην εκκλησία της Παναγίας του Κάστρου, ενώ στις δύο πλευρές του υψώνονταν ορισμένα από τα σπουδαιότερα ιπποτικά κτίσματα, ο Άγιος Ιωάννης του Κολλακίου, τα Καταλύματα των Γλωσσών, το παρεκκλήσι της Αγίας Τριάδας, το Νοσοκομείο και οι οικίες των αξιωματούχων του τάγματος. Ο υπόλοιπος πληθυσμός κατοικούσε στο Μπούργκο. Την περιοχή αυτή διέσχιζε ο φαρδύς δρόμος της Αγοράς που κατέληγε σε δύο πολύ σημαντικά κτήρια της εποχής, την Παναγία του Μπούργκου και τον Ξενώνα της Αγίας Αικατερίνης.Τα σημαντικότερα κτίρια αξιοθέατα της Παλιάς Πόλης είναι:\nΤο εικονογραφικό πρόγραμμα που διακοσμούσε το εσωτερικό της Αγίας Τριάδας διατηρείται σήμερα αποσπασματικά. Στο τεταρτοσφαίριο της αψίδας διακρίνεται το Προφητικό Όραμα του Ιεζεκιήλ και στον ημικύλινδρο η Κοινωνία των Αποστόλων και οι Συλλειτουργούντες Ιεράρχες. Η παράσταση της Ανάληψης απλώνεται στην καμάρα του Ιερού Βήματος, ενώ την κόγχη της πρόθεσης διακοσμεί η Άκρα Ταπείνωση. Ιδιαίτερη σημασία έχει η εικονογράφηση του δυτικού σκέλους της σταυρικής εκκλησίας, η οποία περιλαμβάνει επεισόδια από το Βιβλίο της Γένεσης. Μεταξύ αυτών εικονίζεται ο Αδάμ να δίνει ονόματα στα ζώα, το Προπατορικό Αμάρτημα, η Εκδίωξη των Πρωτόπλαστων από τον Παράδεισο, η Θυσία του Άβελ, ο Κατακλυσμός του Νώε. Οι τοιχογραφίες της Αγίας Τριάδας ανήκουν στην εκλεκτική τάση της ροδιακής ζωγραφικής και πιστεύεται ότι εκτελέστηκαν γύρω στο 1500.\nΟ Ξενώνας της Αγίας Αικατερίνης βρίσκεται στο Μπούργκο της Μεσαιωνικής Πόλης της Ρόδου. Κτίστηκε το 1391-92, επί μεγάλου μαγίστρου Heredia, από τον Ιταλό Domenico d’Allemagna, αμιράλη του Τάγματος των Ιωαννιτών Ιπποτών. Ο ιδρυτής ήταν μία επιφανής προσωπικότητα που διέθετε ισχυρά οικονομικά μέσα. Στο ιδρυτικό συμβόλαιο του Ξενώνα το 1391 αναγράφεται ότι ιδρύθηκε «στο βούργο της Ρόδου, κοντά στα τείχη στην πύλη που οδηγούσε στο μώλο και ήδη το 1465 ονομαζόταν »πύλη της Αγίας Αικατερίνης». Η θέση του κτιρίου ήταν περίοπτη, αφού προβάλλεται στον άξονα της εμπορικής »πλατείας», όπου τοποθετήθηκαν και τα οικόσημα του 1516. Ο Ξενώνας, που προοριζόταν μόνο για διακεκριμένους επισκέπτες της Ρόδου, χρησιμοποιείται ήδη από το 1394-95, οπότε περιγράφεται από τον ταξιδιώτη Niccole de Martoni ως »ωραίος και λαμπρός, με πολλά και όμορφα δωμάτια με πολλά και καλά κρεβάτια».\nΤΟ ΠΑΛΑΤΙ ΤΟΥ ΜΕΓΑΛΟΥ ΜΑΓΙΣΤΡΟΥ\nΤο επιβλητικό Παλάτι του Μαγίστρου, βρίσκεται στο υψηλότερο σημείο του κάστρου. Το συναντάμε στο τέρμα της οδού των Ιπποτών, απέναντι από την εκκλησία του Αγίου Ιωάννη. Κτίστηκε στο τέλος του 7ου αιώνα με σκοπό να γίνει η Ακρόπολη του πρωτοβυζαντινού «φρουρίου».Τον 14ο αιώνα οι Ιππότες έκαναν οικοδομικές επεμβάσεις στο παλάτι με σκοπό να αποτελέσει την κατοικία του μεγάλου Μαγίστρου και το διοικητικό κέντρο του ιπποτικού κράτους. Οι αλλαγές αυτές όμως, δεν του αφαίρεσαν την ταυτότητά του ως ακρόπολη της Μεσαιωνικής πόλης.Έμεινε ανέπαφο κατά τη διάρκεια της πολιορκίας του 1522, χάρη στη γερή κατασκευή του, αλλά καταστράφηκε ολοκληρωτικά από την έκρηξη της εκκλησίας του Αγίου Ιωάννου. Οι Ιταλοί το ανακατασκεύασαν το 1940, διατηρώντας πιστά την αρχική του μορφή.\nΟ σημαντικότερος δρόμος της παλιάς πόλης και ο πιο καλοδιατηρημένος στο είδος του της Ευρώπης. Το μήκος του είναι 200μ. και το πλάτος του 6μ. Οδηγεί στο Κάστρο του Μεγάλου Μάγιστρου. Κατά μήκος των δύο πλευρών του είναι κτισμένες οι οικίες των Ιπποτών, οι οποίες είναι χωρισμένες ανάλογα με το Τάγμα στο οποίο ανήκαν οι επικεφαλής τους. Ακόμα και σήμερα στις εισόδους τους σώζονται τα οικόσημα.\nΝΟΣΟΚΟΜΕΙΟ ΙΠΠΟΤΩΝ – ΑΡΧΑΙΟΛΟΓΙΚΟ ΜΟΥΣΕΙΟ\nΠρόκειται για το σημαντικότερο ιπποτικό κτίριο στην πόλη. Αρχικά χρησιμοποιήθηκε για την περίθαλψη προσκυνητών των Αγίων Τόπων και μετά των σταυροφόρων. Άρχισε να κτίζεται το 1440 από τον μάγιστρο de Lastic και ολοκληρώθηκε από τον μάγιστρο D?Aubusson το 1484.\nΒρίσκεται στην πλατεία Ιπποκράτους. Η Καστελλανία, κτίστηκε το 1597. Πρόκειται για ένα ακόμη σπουδαίο ιπποτικό κτίριο που αποτελούσε εμπορικό κέντρο της εποχής. Στο ισόγειο στεγαζόταν και ειδικό δικαστήριο για επίλυση εμπορικών υποθέσεων.\nΤΖΑΜΙ ΤΟΥ ΣΟΥΛΕΪΜΑΝ\nΒρίσκεται στην οδό Σωκράτους, στο δρόμο με την μεγαλύτερη εμπορική κίνηση. Κτίστηκε το 1808 προς τιμήν του Σουλεϊμάν του Μεγαλοπρεπή, κατακτητή της Ρόδου. Λειτουργεί ως τζαμί ακόμη και σήμερα.\nΤΑ ΤΕΙΧΗ ΤΟΥ ΚΑΣΤΡΟΥ\nΑπέκτησαν την τελική τους μορφή μετά το 1480 από το μεγάλο μάγιστρο D’ Aubusson, κατόπιν επιδιόρθωσης των πρώτων βυζαντινών τειχών.Τα νέα στοιχεία που πρόσθεσαν οι ιππότες, αποτελούν χαρακτηριστικό δείγμα της εξέλιξης στην πολεμική αρχιτεκτονική. Συγκεκριμένα, προστέθηκαν στρογγυλοί πύργοι αντί για επίπεδους όπως ίσχυε μέχρι τότε. Επίσης αυξήθηκε το πάχος των τειχών, το πλάτος της τάφρου και ανοίχτηκαν νέες Πύλες. Το μήκος των τειχών παρέμεινε στα τέσσερα περίπου χιλιόμετρα.\nΤο λιμάνι Μανδράκι, ήταν το πολεμικό λιμάνι της αρχαίας Ρόδου. Χαρακτηριστικό του είναι οι τρεις μεσαιωνικοί ανεμόμυλοι.Στην είσοδο του, δεσπόζουν τα δύο μπρούτζινα ελάφια, σήμα κατατεθέν της Ρόδου, που καλωσορίζουν τον επισκέπτη στο νησί.Στο ίδιο σημείο λέγεται ότι βρισκόταν ο περίφημος Κολοσσός της Ρόδου.\nH ακρόπολη της Ρόδου δέσποζε στο δυτικό και ψηλότερο μέρος της πόλης. Δεν είχε οχυρωματικό χαρακτήρα όπως οι παλιές ακροπόλεις. Αποτελούσε μια μνημειακή ζώνη με Iερά, μεγάλους ναούς, δημόσια κτίρια και υπόγειους χώρους λατρείας. Tα οικοδομήματα ήταν κτισμένα κλιμακωτά σε διαφορετικά επίπεδα, πάνω σε διαμορφωμένα πλατώματα που συγκρατούντο από δυνατούς αναλημματικούς τοίχους. Ήταν "πεδίων και αλσών μεστή" σύμφωνα με την περιγραφή του ρήτορα Αίλιου Αριστείδη (2ος αιώνας μ.X.) Tο πνεύμα της ελληνιστικής αρχιτεκτονικής στην ακρόπολη της Pόδου, εκφράζεται τέλεια με τον συνδιασμό του φυσικού κάλλους με τις τεχνιτές επεμβάσεις. Tα μνημεία της ακρόπολης χρονολογούνται στην ελληνιστική και υστεροελληνιστική εποχή. (3ος-2ος αι. π.X.)\nOι ανασκαφές έγιναν από την Iταλική αρχαιολογική σχολή κατά την διάρκεια της Iταλικής κατοχής του νησιού (1912-1945). H ελληνική Αρχαιολογική Yπηρεσία από το 1946 και μετά, διενέργησε ανασκαφές που βοήθησαν στη γνώση της Iστορίας και της τοπογραφίας του χώρου. H ακρόπολη δεν έχει ακόμα ανασκαφεί σε όλη της την έκταση. Eδώ υπάρχει μια αρχαιολογική ζώνη 1250 στρεμμάτων που έχει εξαιρεθεί από την σύγχρονη οικοδόμηση με σκοπό την συνέχιση των ανασκαφών γιά τηναποκάλυψη της λαμπρής αρχαίας πόλης της Ρόδου.\nEυρείας έκτασης ανακατασκευές έγιναν κατά την διάρκεια της Ιταλοκρατίας, σύμφωνα με το πνεύμα της εποχής. Aπό το 1945 και μετά η ελληνική αρχαιολογική Υπηρεσία προχώρησε σε συντηρήσεις στο χώρο του ναού του Πυθίου Απόλλωνος που έπαθε μεγάλες ζημιές από τους βομβαρδισμούς του 2ου παγκόσμιου πολέμου και από το βάρος των πυροβόλων που είχαν εγκατασταθεί εκεί. Kατά την δεκαετία του 60 και 70 έγιναν αναστηλωτικές εργασίες στο δυτικό θεμέλιο του ίδιου Nαού. Tο 1996 ξεκίνησαν οι αναστηλωτικές εργασίες στον ίδιο Nαό και στα Nυμφαία.\nΝαός Αθηνάς Πολιάδος και Διός Πολιέως: Βρίσκεται στο Βορειότερο άκρο του λόφου της Aκρόπολης. Eίχε προσανατολισμό από A. προς Δ. Ήταν δωρικού ρυθμού, πώρινος περίπτερος (δηλαδή είχε στοά με κίονες στις τέσσερις εξωτερικές πλευρές). Oι εννέα υπερμεγέθεις σπόνδυλοι,τμήμα του κιονοκράνου και του επιστυλίου, που βρίσκονται τώρα στο έδαφος, δηλώνουν τον μνημειώδη χαρακτήρα του. Eδώ οι Pόδιοι φύλαγαν τα κείμενα των συνθηκών με τα άλλα κράτη. O ναός εντασσόταν σε ευρύτερο τέμενος που ανατολικά οριζόταν από στοά.\nΕτικέτες ΑΞΙΟΘΕΑΤΑ, ΙΣΤΟΡΙΑ, ΠΟΛΙΤΙΣΜΟΣ, ΡΟΔΟΣ, ΦΩΤΟΓΡΑΦΙΕΣ


Βασίλης Κασκαρέλης, ο νέος Πρέσβης της Ελλάδας στις ΗΠΑ\nΙούνιος 29, 2009\nΗ Ελλάδα έχει από τα τέλη Ιουνίου νέο πρέσβη στις Ηνωμένες Πολιτείες. Είναι ο Βασίλης Κασκαρέλης, διπλωματικός με μακρά, σημαντική και διακεκριμένη σταδιοδρομία, ο οποίος γεννήθηκε στην Αθήνα και αποφοίτησε από τα Πανεπιστήμια Αθηνών και Θεσσαλονίκης, όπου σπούδασε Οικονομικές και Πολιτικές επιστήμες καθώς επίσης και Νομικά.\nΟ κ. Κασκαρέλης ξεκίνησε την διπλωματική καριέρα του το 1974 ως νεαρός Ακόλουθος στο Υπουργείο Εξωτερικών στην Αθήνα, στην Διεύθυνση Πολιτικών Υποθέσεων της Δυτικής Ευρώπης. Κατόπιν υπηρέτησε στην Άγκυρα, την Βενετία και ως Σύμβουλος στην Λευκωσία. Το 1987 διορίστηκε ως επικεφαλής της Στρατιωτικής Αποστολής της Ελλάδας στο τότε Δυτικό Βερολίνο και μετά την πτώση του Τείχους ως Γενικός Πρόξενος στο Βερολίνο. Τέσσαρα χρόνια αργότερα, το 1991, επέστρεψε στην Αθήνα όπου και τοποθετήθηκε στο Γραφείο Τουρκικών Θεμάτων του Υπουργείου Εξωτερικών.\nΣτην διετία από το 1993 μέχρι το 1995, ως Πληρεξούσιος Υπουργός, διετέλεσε Διευθυντής του Γραφείου του Γενικού Γραμματέα του ίδιου υπουργείου. Την επόμενη πενταετία, από το 1995 έως το 2000 την πέρασε στην Νέα Υόρκη, όπου υπηρέτησε ως Αναπληρωτής Μόνιμος Αντιπρόσωπος της Ελλάδας στα Ηνωμένα Έθνη.\nΜε τον ερχομό της νέας χιλιετηρίδας ο κ. Κασκαρέλης έγινε Μόνιμος Αντιπρόσωπος της Ελλάδας στο ΝΑΤΟ, διατελώντας παράλληλα διαπραγματευτής για την Οικοδόμηση Μέτρων Εμπιστοσύνης μεταξύ Ελλάδας και Τουρκίας.Τέσσαρα χρόνια αργότερα, το 2004, διορίστηκε Μόνιμος Αντιπρόσωπος της Ελλάδας στην Ευρωπαϊκή Ένωση.\nΟ Πρέσβης κ. Κασκαρέλης έχει τιμηθεί με πολλές Ελληνικές διακρίσεις, μεταξύ των οποίων με τον Μεγαλόσταυρο του Τάγματος του Φοίνικα και με τον Ανώτατο Ταξιάρχη του Τάγματος του Φοίνικα. Επίσης έχει χριστεί ιππότης του Τάγματος της Λεγεώνας της Τιμής, που αποτελεί και μια από τις μεγαλύτερες τιμητικές διακρίσεις τις οποίες κάνει η Γαλλία.\nΕίναι παντρεμένος με την Άννα Κασκαρέλη και έχει δύο γιούς, τον Διονύση και τον Λουκά. Διαδέχεται τον Αλέξανδρο Μαλλιά ο οποίος ολοκλήρωσε επιτυχημένη τετραετή θητεία στην Ουάσιγκτον και επέστρεψε στην Αθήνα για να γίνει σύμβουλος της Υπουργού Εξωτερικών Ντόρας Μπακογιάννη.


Δημιουργικό Μπαλέτο με τον Ιάσονα Μιχαηλίδη | Dancepress\nΒρίσκεστε στο: ΑΡΧΙΚΗ ΣΕΛΙΔΑ > ΑΤΖΕΝΤΑ > Μαθήματα > Δημιουργικό Μπαλέτο με τον Ιάσονα Μιχαηλίδη\nΔημιουργικό Μπαλέτο με τον Ιάσονα Μιχαηλίδη\nΜια διαφορετική, πιο γόνιμη σχέση με το μπαλέτο μέσω της σωματικής αυτογνωσίας.\nΜια εναλλακτική προσέγγιση στο μπαλέτο που βασίζεται στην κατανόηση του σώματος και των δυνατοτήτων του. Χρησιμοποιώντας τη σωματική αυτογνωσία, θα προσεγγίσουμε τις ασκήσεις του μπαλέτου με σεβασμό στα όρια του σώματος.\nΧρησιμοποιώντας στοιχεία από σύγχρονο, σωματική αυτογνωσία, αυτοσχεδιασμό δημιουργούμε τις φόρμες του μπαλέτου από μέσα προς τα έξω. Αντί να προσπαθούμε να μιμηθούμε τις φόρμες του μπαλέτου οπτικά, ψάχνουμε για την εσωτερική αίσθηση του σώματος που δημιουργεί την εξωτερική φόρμα.\nΤο μπαλέτο είναι μια χορευτική τεχνική με ιστορία εκατοντάδων χρόνων. Έχει συσσωρευμένη κινησιολογική σοφία πολλών γενεών δασκάλων, χορευτών και χορογράφων. Είναι μια πολύτιμη πηγή γνώσης για όσους ενδιαφέρονται να εκφραστούν μέσα από το σώμα τους. Έχει όμως και ξεπερασμένες αντιλήψεις για το τρόπο διδασκαλίας του χορού. Σε αυτό το μάθημα, θα προσεγγίσουμε το μπαλέτο μέσα από μια σύγχρονη ματιά, χρησιμοποιώντας τις γνώσεις του σήμερα για να γευτούμε τη μαγεία του μπαλέτου χωρίς πόνο και τραυματισμούς. Ιδιαίτερο βάρος θα δοθεί στη γνώση του σώματος. Αυτό θα μας επιτρέψει να προσεγγίσουμε το μπαλέτο με τρόπο ασφαλή.\nΑπευθύνεται σε ανθρώπους που ασχολούνται με το μπαλέτο, αλλά ψάχνουν εργαλεία για να αντιμετωπίσουν τις προκλήσεις του. Επίσης σε όσους θέλουν να ασχοληθούν με αυτό, αλλά τους αποθαρρύνει η αυστηρότητα και η ακαμψία που πολλές φορές συναντάνε σε μαθήματα μπαλέτου.\nΤα μαθήματα θα γίνονται στο Θησείο, πέντε λεπτά από το σταθμό του τρένου, σε μικρά γκρουπ των τεσσάρων ατόμων, ώστε να έχουν όλοι την ευκαιρία να λύσουν απορίες και να έχουν την προσοχή που χρειάζονται.\nΟ Ιάσων Μιχαηλίδης ασχολείται 35 χρόνια με το χορό με έμφαση στο μπαλέτο. ΄Εχει χορέψει σε όλα τα κλασσικά και νεοκλασσικά συγκροτήματα της Ελλάδας ξεκινώντας από το "Αέναον Χοροθέατρο" του Ντανιέλ Λομέλ και τελειώνοντας στη Λυρική Σκηνή. Βρίσκεται στη διαδικασία παντρέματος της συσσωρευμένης κινησιολογικής σοφίας του μπαλέτου, με τα διδάγματα από τις σύγχρονες ανακαλύψεις για το πως λειτουργεί το σώμα. Διδάσκει το "Δημιουργικό Μπαλέτο" όπως ονομάζει αυτή τη θεώρηση στο δικό του στούντιο, στο Θησείο.\nΔευτέρα, Τετάρτη, Παρασκευή: 18:30 - 20:00\nΤρίτη, Πέμπτη, Σάββατο: 11:00 - 12:30\ninfo : Πληροφορίες και εγγραφές: 6947447926 | iasonm57@gmail.com


Άποψη του Παλαιοχωρίου\nΤο Παλαιοχώρι είναι χωριό του νομού Χαλκιδικής. Βρίσκεται στην κύρια οροσειρά τους όρους Χολομώντα στη βορειοανατολική Χαλκιδική, σε υψόμετρο περίπου 550 μέτρων στο κέντρο του τριγώνου που σχηματίζουν τα χωριά Νεοχώρι ανατολικά σε απόσταση 3 χλμ, Αρναία δυτικά σε απόσταση 5 χλμ και Μεγάλη Παναγία νότια σε απόσταση 7 χλμ. Χωροταξικά είναι οικισμός 5ου επιπέδου. Τοπογραφικά χαρακτηρίζεται από επίπεδο ανάγλυφο και την κοίτη του ποταμού Χαβρία. Η μορφή του ακολουθώντας το ίχνος του ποταμού είναι γραμμική. Στην περιοχή του γεωμετρικού κέντρου του οικισμού βρίσκεται η κεντρική πλατεία και ανατολικότερα η παλιά εκκλησία των Ταξιαρχών, κύριο σημείο αναφοράς του χωριού.\nΕπίσης, βρίσκεται στο 75ο χιλιόμετρο της εθνικής οδού Θεσσαλονίκης - Ουρανούπολης (διαδρομή Ζερβοχωρίων), ή στο 90ο χιλιόμετρο της παλαιάς διαδρομής της ίδιας οδού μέσω Χολομώντα. Αποτελεί συγκοινωνιακό και οδικό κόμβο και συνδέει οδικά τη βόρεια με τη νότια Χαλκιδική.\nΦυσικά όρια μεταξύ του Παλαιοχωρίου και των γειτονικών χωριών είναι: Ανατολικά το όρος «Καμήλα», τα «Στριβάδια» περιοχή κτημάτων, και o «Παλιός Μύλος». Δυτικά ο «Μαρονίκ Λάκκος» και νότια η «Βούλα», το «Χονδρό Δένδρο» και ο «Αλούμπαλος», όπου υπάρχουν τα χαλάσματα δύο υδρόμυλων.\nΤο Παλαιοχώρι έχει συνολική έκταση 47.600 στρεμμάτων, από αυτά τα 12.200 στρέμματα (25,6 %) είναι καλλιεργήσιμη έκταση, τα 14.800 στρέμματα (31 %) βοσκότοποι, τα 19.900 στρέμματα (41,9 %) δασικές εκτάσεις και τα 700 στρέμματα (1,5 %) οικισμοί, νερά κλπ.\nΓεωμορφολογία - Σεισμικότητα\nΤο Παλαιοχώρι διασχίζεται από τον “Παλαιοχωρινό Λάκκο” (βασικό παραπόταμο του Χαβρία), ο οποίος πηγάζει από το Στρατόνικον όρος (Στρεπενίκο). Ο κύριος όγκος του αρχίζει δυτικά του Παλαιοχωρίου και χύνεται στον Τορωναίο κόλπο, περνώντας ανατολικά της Ορμύλιας.\nΑπό γεωλογική άποψη το Παλαιοχώρι ανήκει στο κρυσταλλοπαγές συγκρότημα της Ροδόπης. Το έδαφος είναι κατά κανόνα αυτοφυές προερχόμενο από αποσάθρωση ή διάλυση του υποκειμένου πετρώματος και χαρακτηρίζεται λεπτόκοκκο αργιλλοαμμώδες, ικανό να διατηρεί αρκετή υγρασία.\nΑπό γεωδυναμική - σεισμική άποψη η περιοχή είναι αρκετά ευαίσθητη.\nΕπηρεάζεται από την αυξημένη σεισμική δράση, που έχει διαπιστωθεί στις γύρω περιοχές της Μυγδονίας λεκάνης, καθώς και στις περιοχές Ιερισσού και Ολυμπιάδος. Η μόνη τεκτονική διαταραχή στην περιοχή μας είναι ένα μεγάλο σύστημα ρηγμάτων, μήκους μεγαλύτερου των 20 χλμ, που περνάει βορειοανατολικά της Μ. Παναγίας με κατεύθυνση νοτιοανατολική, και τέμνει σχεδόν όλη τη βορειοανατολική Χαλκιδική.\nΟ ελληνικός αντισεισμικός Κανονισμός (1989) κατανέμει τον ελληνικό χώρο σε τέσσερις ζώνες επικινδυνότητας (I - IV). Με βάση αυτή την κατανομή η χερσόνησος της Χαλκιδικής χωρίζεται σε τρεις περιοχές. Ειδικότερα η περιοχή ανατολικά του Πολυγύρου συμπεριλαμβανομένης και της χερσονήσου του Αγίου Όρους ανήκει στη ζώνη ΙΙΙ, δηλαδή στις ισχυρώς σεισμόπληκτες περιοχές (δείκτης σεισμικότητος 0,30), σε σχέση με τις μετρίως και ασθενώς σεισμόπληκτες λοιπές περιοχές του Νομού. Το στοιχείο αυτό έχει ιδιαίτερη σημασία για τον αντισεισμικό σχεδιασμό και την κατασκευή κτιρίων.\nΤο Παλαιοχώρι αναγνωρίσθηκε ως κοινότητα με το Β.Δ. 28-6-1918 ΦΕΚ Α.152/1918, ενώ σήμερα υπάγεται διοικητικά στον διευρυμένο Δήμο Αρναίας.\nΕκκλησιαστικά ανήκει στην Ιερά Μητρόπολη Ιερισσού, Αγίου Όρους και Αρδαμερίου.\nΈχει 1.507 κατοίκους σύμφωνα με την απογραφή του 2001.\nΣτις απογραφές από το 1920 και μετά παρουσιάσθηκαν οι εξής διακυμάνσεις πληθυσμού :\nΤο κλίμα του Παλαιοχωρίου, λόγω της διαμόρφωσης του εδάφους, της μικρής απόστασης από τη θάλασσα και της γεωγραφικής θέσης (ανατολικού - βορειο ανατολικού προσανατολισμού), θεωρείται μεσογειακό προς ηπειρωτικό, δηλαδή δροσερό.\nΑπό τα δεδομένα του μετεωρολογικού σταθμού Αρναίας, προκύπτει ότι κατά τη χρονική περίοδο 1977-1991 η μέση θερμοκρασία κατά τους θερμούς μήνες (Ιούλιο-Αύγουστο) κυμαίνεται από 26,5ο έως 14,7ο C, και κατά τους λοιπούς μήνες από 7,6 ο έως -3 ο C.\nΤο μέσο ετήσιο ύψος βροχής ανέρχεται σε 55,6 mm (φθινόπωρο - χειμώνας - άνοιξη = 80 %, καλοκαίρι = 20 %).\nΟι συχνότεροι άνεμοι είναι βόρειοι - βορειοανατολικοί, που το χειμώνα είναι χιονοφόροι και το καλοκαίρι δροσεροί. Κατά τη χειμερινή περίοδο εμφανίζονται παγετοί μικρής διάρκειας καθώς και πάχνη και ακολουθεί συνήθως περίοδος χαμηλής θερμοκρασίας και ξαστεριάς.\nΓενικά το κλίμα του Παλαιοχωρίου χαρακτηρίζεται από κρύους και σχετικά υγρούς χειμώνες. Η άνοιξη είναι κλιματικά ασταθής και μεταβατική περίοδος, με εναλλαγή σειρών ημερών με χαρακτηριστικά χειμώνα και σειρών ημερών με χαρακτηριστικά θέρους.\nΤα καλοκαίρια είναι ξηρά και θερμά. Το φθινόπωρο είναι συνήθως μικρής διάρκειας με κάπως απότομη και σταθερή έναρξη του χειμώνα.\nΗ περιοχή του Παλαιοχωρίου παρουσιάζει αρκετή βλάστηση. Στην πλειονότητά της αποτελείται από δάση φυλλοβόλλων πλατύφυλλων, δηλ. από δρυς, οξυές ή καστανιές και κατά τόπους υπάρχουν λεύκες, σφένδαμοι και οστρυές. Πρόβλημα υπάρχει στη φθίνουσα άγρια και αρωματική χλωρίδα.\nΗ γεωμορφολογία παρουσιάζει μεγάλη ποικιλία μορφών και χρωμάτων, λόγω των διαφορετικών τύπων βλάστησης, γι αυτό η περιοχή χαρακτηρίζεται ως «τοπίο ιδιαίτερου φυσικού κάλλους».\nΥπάρχει πλούσια άγρια πανίδα, η οποία όμως παρουσιάζει συνεχή φθίνουσα πορεία, λόγω της λαθροθηρίας και της αλλοιώσεως των βιότοπων. Την άγρια πανίδα της περιοχής αποτελούν κυρίως θηλαστικά, όπως λαγοί, νυφίτσες, σκίουροι, αλεπούδες, λύκοι, αγριογούρουνα και ζαρκάδια. Υπάρχουν επίσης αποδημητικά πουλιά όπως φάσσες, τρυγόνια και πέρδικες, καθώς και αρπακτικά, όπως βαμβακίνες, όρνια, χρυσαετοί, φιδαετοί, πετρίτες κλπ.\nΣτην περιοχή παρατηρούνται αλλοιώσεις του φυσικού περιβάλλοντος και υποβάθμιση των δασικών οικοσυστημάτων. Αιτία είναι κυρίως οι εκχερσώσεις, η λαθροθηρία, οι πυρκαγιές, η υπερβόσκηση. Σε μικρότερη κλίμακα οι λατομικές περιοχές, η διάθεση των αστικών λυμάτων και τα βιομηχανικά λύματα από κτηνοτροφικές μονάδες.\nΣτην οικονομία του Παλαιοχωρίου συμβάλλουν κατά 60 % τα μεταλλεία, κατά 10 % η υλοτομία, κατά 10 % η γεωργία και η κτηνοτροφία και κατά 10 % τα λοιπά επαγγέλματα. Παρουσιάζεται μείωση του νεανικού ενεργητικού δυναμικού, λόγω έλλειψης πλουτοπαραγωγικών πηγών. Υπάρχουν επίσης πολύ λίγες μεταποιητικές μονάδες μικρής δυναμικότητας.\nΟι κάτοικοι του Παλαιοχωρίου απασχολούνται ως επί το πλείστον στις υπόγειες εργασίες των μεταλλείων του Μαδέμ Λάκκου και της Ολυμπιάδας και είναι πάρα πολλοί αυτοί που έχουν βγει στη σύνταξη, λόγω της ανθυγιεινής εργασίας. Ασχολούνται ακόμη στην καλλιέργεια σίτου, στην κτηνοτροφία, στα δάση και στη μελισσοκομία. Σημαντικός αριθμός κατοίκων ασχολείται και σε εργασίες μεταποίησης οικοδομικών υλικών η στις οικοδομές.\nΗ ιδιωτική πρωτοβουλία εμφανίζεται απρόθυμη να αναλάβει την εγκατάσταση μεταποιητικών μονάδων, λόγω έλλειψης επιχειρηματικής παράδοσης των κατοίκων όσο και έλλειψης μέσων για την κάλυψη των απαιτουμένων συγκοινωνιακών και μεταφορικών αναγκών.\nΤο εμπόριο είναι αναπτυγμένο, αλλά όχι ικανοποιητικά. Οι κάτοικοι εκτός των βασικών αναγκών, εξυπηρετούνται από τη Θεσσαλονίκη.\nΈντονο είναι το πρόβλημα της ανεργίας τα τελευταία χρόνια. Δεν υπάρχει τίποτα να κρατήσει τους νέους στον τόπο τους. Οι λίγες θέσεις εργασίας στην περιοχή έχουν κορεσθεί προ πολλού. Η συρρίκνωση των μεταλλείων, που απορροφούσαν το εργατικό δυναμικό της περιοχής, είναι ένας από τους κυριώτερους λόγους. Μελλοντική ανάπτυξη τους θα έλυνε το πρόβλημα σε μεγάλο βαθμό.\nΛύση επίσης θα ήταν να γίνουν επενδύσεις στην περιοχή, αλλά προς το παρόν δεν εκδηλώθηκε ανάλογο ενδιαφέρον. Οι πόροι της κοινότητας είναι μηδαμινοί για να ξεκινήσει κάποια κοινοτική επιχείρηση. Οι προσπάθειες προς αυτή την κατεύθυνση δεν μπορούν να καρποφορήσουν, γιατί απαιτείται “ιδία συμμετοχή” για τις χρηματοδοτήσεις από την ΕΟΚ σε ποσοστό απαγορευτικό για τη μικρή μας κοινότητα.\nΧαρακτηριστικός είναι ο μικρός αριθμός κατοίκων, που ασχολούνται αποκλειστικά με τη γεωργία, επειδή η οικονομία τους εξαρτάται από άλλα επαγγέλματα, λόγω της μικρής γονιμότητας των χωραφιών, της έλλειψης αρδευτικών υδάτων, του πολυ- τεμαχισμού και της διασποράς των χωραφιών και τέλος λόγω της χαμηλής συνε-ταιριστικής συνείδησης. Οι περισσότεροι ασχολούνται εποχιακά με τη γεωργία.\nΚυριώτερες καλλιέργειες που υπάρχουν είναι :\n· Αροτριαίες καλλιέργειες :\nΣιτηρά και κτηνοτροφές 5.100 στρέμματα (70 %), Ηλίανθος 2.130 στρέμματα (29 %), πατάτες 53 στρέμματα και λοιπές καλλιέργειες 1 %.\n· Δενδρώδεις καλλιέργειες :\nΚαρυδιές 60 στρέμματα, μηλιές 10 στρέμματα, λεπτοκαρυές 10 στρέμματα και λοιπά δένδρα (αχλαδιές, κερασιές, βυσσινιές, κυδωνιές, δαμασκηνιές, κορομηλιές) 830 στρέμματα.\n· Κηπευτικά :\nΦασολάκια 136 στρέμματα, ντομάτα 20 στρέμματα, λάχανα 14 στρέμματα, κρεμμύδια 11 στρέμματα, σκόρδα 4 στρέμματα, αγγούρια 1 στρέμμα, κολοκυθάκια 2 στρέμματα, μελιτζάνες 3 στρέμματα, πιπεριές 3 στρέμματα.\nΑγρανάπαυση 3.773 στρέμματα.\nΗ κτηνοτροφία είναι υποβαθμισμένη. Ασχολούνται αποκλειστικά μ΄αυτήν 7 κτηνοτρόφοι, ενώ υπάρχουν προυποθέσεις που συνηγορούν στη βελτίωση και επέκταση της εκτροφής μικρών ζώων.\nΕκτρεφόμενα είδη :\nΑιγοπρόβατα 1015 (865 αίγες - 350 πρόβατα), 90 χοίροι, 30 ίπποι, 24 όνοι, 135 ημίονοι, 21 βοοειδή, 100 κουνέλια, 1.400 όρινθες.\nΗ μελισσοκομία είναι επίσης καθυστερημένη και χρειάζεται εκσυγχρονισμό. Υπάρχουν 1.000 κυψέλες (600 εγχώριες και 400 ευρωπαικές).\n(Όλα τα παραπάνω στοιχεία είναι του 1991).\nΗ συγκοινωνία γίνεται με τα λεωφορεία του ΚΤΕΛ Χαλκιδικής (6 δρομολόγια ημε-ρησίως) και με ΤΑΧΙ. Το υπάρχον οδικό δίκτυο εξυπηρετεί ικανοποιητικά χωρίς ιδιαίτερα προβλήματα, εκτός από αυτά που οφείλονται στην οργανωτική δομή του ΚΤΕΛ Χαλκιδικής.\nΤο βασικό οδικό δίκτυο αποτελείται από τον εθνικό δρόμο Θεσ/νίκης - Ουρανούπολης και τον επαρχιακό δρόμο Παλαιοχωρίου - Πυργαδικίων.\nΤο εσωτερικό οδικό δίκτυο της κοινότητας είναι εξ ολοκλήρου τσιμεντοστρωμένο ή ασφαλτοστρωμένο.\nΗ κοινότητα διαθέτει δίκτυο αγροτικών δρόμων μήκους 85 χλμ.\nΤο Παλαιοχώρι υδρεύεται από 4 φυσικές πηγές δυναμικότητας 160 m3 ημερησίως, λόγω ανομβρίας.\nΣε κανονικές συνθήκες η δυναμικότητα των πηγών είναι 500 m3 ημερησίως, όσες και οι παρούσες ανάγκες της κοινότητας. Εξυπηρετείται δε από δύο υδροδεξαμενές. Η κεντρική και μεγαλύτερη βρίσκεται σε ύψωμα νοτιοανατολικά του χωριού και έχει χωρητικότητα 500 m3. Η δεύτερη δεξαμενή βρίσκεται δυτικά έχει χωρητικότητα 50 m3, περισυλλέγει νερό από δύο πηγές και το διοχετεύει στην κεντρική δεξαμενή με αντλίες.\nΝεότερη γεώτρηση νοτιοδυτικά που παρέχει 60-70 m3 νερό ανά ώρα καλύπτει τις ανάγκες. ΄Επίσης εφέτος διανοίχθηκε εφεδρική γεώτρηση παροχής 250 m3.\nΤο Παλαιοχώρι διαθέτει παλαιό αποχετευτικό δίκτυο με τσιμεντοσωλήνες. Φυσική κατάληξη των λυμάτων είναι ο Χαβρίας σε απόσταση ενός χιλιομέτρου από το κέντρο του οικισμού. Συνέπεια είναι η ακαταλληλότητα των νερών του Χαβρία για άρδευση καλλιεργήσιμων εδαφών.\nΥπάρχει περιφερειακό αποχετευτικό δίκτυο από πλαστικές σωλήνες στο δυτικό τμήμα του Χαβρία, με κατάληξη εκεί.\nΥπάρχει αντιπλημμυρικός οχετός με τάφρους, καθώς και αντιπλημμυρικές ζώνες με φρεάτια, για θεομηνίες και πλημμύρες. Αναγκαία είναι η ανακατασκευή του υπάρχοντος παλαιωμένου δικτύου.\nΕπίσης υπάρχει πλακοσκεπής οχετός λυμάτων.\nΤα απορρίμματα συλλέγονται με απορριμματοφόρο του χωριού και μεταφέρονται σε κοινοτικό χώρο, που παραχωρήθηκε για την απόθεση των απορριμμάτων, με κριτήρια την απομόνωσή του από την κοινή θέα και την αδυναμία άλλης οικονομικής εκμετάλλευσής του. Ο χώρος αυτός αποτελεί σοβαρή και μόνιμη εστία ρύπανσης για τα υπόγεια νερά.\nΔυστυχώς, η απόπειρα της κοινότητας να ξεκινήσει το έργο της υγειονομικής ταφής των απορριμμάτων ναυάγησε, λόγω της αντίδρασης των κατοίκων. Η παραπληροφόρηση και η μικροπολιτική έκαναν πάλι το θαύμα τους.\nΟι τηλεπικοινωνίες είναι ανεκτές. Το τερματικό του Ο.Τ.Ε. στο Παλαιοχώρι έχει χωρητικότητα 900 τηλεφώνων, από τα οποία τα 792 είναι κατειλημμένα. Οι υπάρχουσες βέβαια αιτήσεις υπερβαίνουν κατά πολύ τη χωρητικότητα.\nΗ περιοχή καλύπτεται τηλεοπτικά αρκετά ικανοποιητικά από τα κανάλια των κρατικών σταθμών και από μεγάλα ιδιωτικά κανάλια.\nΡαδιοφωνικά καλύπτεται από κρατικούς και τοπικούς ιδιωτικούς και δημόσιους ραδιοφωνικούς σταθμούς.\nΣτο Παλαιοχώρι λειτουργούν Νηπιαγωγείο, πρότυπο Δημοτικό Σχολείο και Γυμνάσιο, όλα σε δικά τους ανεξάρτητα κτίρια.\nΤο Νηπιαγωγείο βρίσκεται δίπλα στο Δημοτικό σχολείο.\nΤο Δημοτικό Σχολείο στεγάζεται σε νέο κτίριο με μεγάλο αύλειο χώρο και γήπεδο\nΤο Γυμνάσιο εγκαινιάσθηκε το 1985. Διαθέτει 6 αίθουσες διδασκαλίας, 2 γραφεία καθηγητών, αίθουσα φυσικής Χημείας, κυλικείο και 5,5 στρέμματα αύλειο χώρο με αθλητικές εγκαταστάσεις.\nΟ παιδικός σταθμός έχει 2 αίθουσες συνολικού εμβαδού 300 τ.μ. και διαθέτει αύλειο χώρο 400 τ.μ.\nΥπηρεσίες - Υγεία – Πρόνοια\nΟ κύριος όγκος των δημοσίων υπηρεσιών της περιοχής συγκεντρώνεται στην Αρναία σαν διοικητικό κέντρο. Στο Παλαιοχώρι λειτουργεί υποκατάστημα της Τράπεζας EUROBANK.\nΑπό πλευράς κοινωνικών υπηρεσιών, όλη η περιοχή εξυπηρετείται από το Κέντρο Υγείας Παλαιοχωρίου. Στο Κ.Υ.Π. υπάρχουν 5 παθολόγοι γιατροί, 2 παιδίατροι, 2 οδοντίατροι, 1 μικροβιολόγος, 6 αδελφές νοσοκόμοι, 2 παρασκευάστριες, 1 επισκέπτρια αδελφή, 1 κοινωνική λειτουργός, 3 οδηγοί, 3 τραυματιοφορείς και 9 άτομα διοικητικό προσωπικό.\nΜε επισκέπτες γιατρούς λειτουργούν περιοδικά μαιευτικό-γυναικολογικό τμήμα, δερματολογικό, ΩΡΛ, ψυχιατρικό, καρδιολογικό, χειρουργικό και πνευμονολογικό.\nΥπάρχει ανάγκη να αναπληρωθούν οι θέσεις των γιατρών που αποχώρησαν καθώς και να στελεχωθεί το Κ.Υ.Π. από επιστημονικό προσωπικό άλλων ειδικοτήτων και πληρώματα ασθενοφόρου. Υπάρχει έλλειψη μόνιμης έδρας πνευμονολόγου για την οποία είναι επιτακτική η ανάγκη, λόγω του μεγάλου αριθμού των μεταλλωρύχων και των συνταξιούχων από τα μεταλλεία.\nΣτο Παλαιοχώρι λειτουργεί Τράπεζα αίματος για τις ανάγκες των κατοίκων.\nΤο γραφείο της κοινότητας Παλαιοχωρίου\nΤο παλιό πέτρινο σχολείο.\nΈχουν γίνει έργα ανάδειξης του οικισμού, με δημιουργία πεζόδρομων με πλακόστρωτα και παραδοσιακό φωτισμό, για τη διαμόρφωση της φυσιογνωμίας του χωριού.\nΜετά από παραχώρηση 22 στρεμμάτων κοινοτικού χώρου, θα κατασκευασθούν 80 εργατικές κατοικίες.\nΞεκίνησε η διαμόρφωση του κοινοτικού δασυλλίου στα “Εβραίικα λειβάδια” με χώρους αναψυχής, παιδική χαρά, κιόσκια, λιμνούλες, γέφυρες κλπ. για ψυχαγωγία των κατοίκων και ανάπτυξη του αγροτουρισμού.\nΥπάρχουν πολλοί ευνοϊκοί παράγοντες για την ανάπτυξη του αγροτουρισμού στον τόπο μας. Πόλοι έλξης είναι τα στοιχεία του περιβάλλοντος, όπως :\nΗ ομορφιά του χωριού με τις εκκλησίες, την πλατεία και το παραδοσιακό του χρώμα\nΤο τοπίο, τα δάση, το ευνοϊκό κλίμα\nΗ γειτνίαση με πολιτιστικά, αστικά και τουριστικά κέντρα.\nΣτο Παλαιοχώρι δραστηριοποιούνται αρκετοί πολιτιστικοί σύλλογοι παλιοί και νέοι.\nΠολιτιστική Εταιρεία Παλαιοχωρινών (1974)\nΣύλλογος Απανταχού Παλαιοχωρινών\nΧορωδία Παλαιοχωριου (1998)\nΠολιτιστικός & Φυσιολατρικός Όμιλος "Το Καστέλι" (2007)\nΣύλλογος Γυναικών "Η Αρετούσα" (2007)\nΣτις δραστηριότητες τους περιλαβάνονται: Δημιουργία χορευτικών συγκροτημάτων, χορωδίας και μπάντας, τράπεζα αίματος, εκθέσεις λαικής τέχνης, οδοιπορικές εξορμήσεις και εκδρομές, θεατρικές παραστάσεις, καρναβάλι, πολιτιστικές εκδηλώσεις σε τοπικές γιορτές και πανηγύρεις (αναβίωση εθίμων, κουρμπάνι, εκθέσεις φωτογραφίας, συναυλίες, διαλέξεις κλπ.), σε συνεργασία με την κοινότητα, το δήμο ή άλλους φορείς, με στόχο την πολιτιστική ανάπτυξη του τόπου.\nΑναρτήθηκε από ΘΑΝΑΣΗΣ ΚΑΛΑΜΠΑΛΙΚΗΣ στις 4:54 μ.μ.\nΣΥΓΧΡΗΤΗΡΙΑ!!!!Η ΔΟΥΛΕΙΑ ΣΑΣ ΗΤΑΝ ΑΨΟΓΗ. ΜΕ ΤΟΝ ΤΡΟΠΟ ΣΑΣ ΣΥΜΒΑΛΕΤΑΙ ΣΤΗΝ ΔΙΑΤΗΡΗΣΗ ΤΗΣ ΠΑΡΑΔΟΣΗΣ ΚΑΙ ΝΑ ΚΑΤΑΣΤΕΙ ΕΥΡΕΩΣ ΓΝΩΣΤΗ! ΣΑΣ ΕΥΧΑΡΙΣΤΟΥΜΕ.\nΤΑ ΚΟΡΙΤΣΙΑ ΠΟΥ ΣΥΜΜΕΤΕΧΟΥΝ ΣΤΟ ΠΡΟΓΡΑΜΜΑ ΥΠΟΛΟΓΙΣΤΩΝ.\nΔευτέρα, Αυγούστου 11, 2008 9:27:00 π.μ.\nφιλιω κιμωνα είπε...\nΞαδελφούλη,έκανες το θαύμα σου!Αριστη και άκρως ενδιαφέρουσα δουλειά!Τέτοια blogs προωθούν τον πολιτισμό!\nΚυριακή, Ιανουαρίου 08, 2012 8:18:00 μ.μ.


Δεν θα σταματήσω να αναδεικνύω αυτή τη φάμπρικα της κατασκευής ψεμάτων και αντιπαλότητας, γιατί καμιά δεν έχω αμφιβολία πλέον ότι η μεγαλύτερη πληγή αυτού του τόπου, το υπ’ αριθμόν ένα πρόβλημα που την έχει φέρει στο χείλος της οικονομικής καταστροφής και της κοινωνικής κατάπτωσης, είναι η διχόνοια που έχει, μελετημένα και συστηματικά, καλλιεργηθεί κυρίως από το κόμμα που κυβερνά, και μάλιστα από τότε που δεν κυβερνούσε.\nΔεν γίνεται Πρωθυπουργός της χώρας να μην έχει καταλάβει ακόμα ότι δεν είναι χούλιγκαν που εκπροσωπεί ένα πέταλο φανατικών στην εξέδρα, ότι δεν είναι δουλειά του να αντιπαρατίθεται σε ό,τι και εάν του εκτοξεύουν οι αντίπαλοι της άλλης κερκίδας, ακόμα και εάν αυτοί έχουν άδικο.\nΗ παρακάτω ανακοίνωσή του, που πάλι αμπαλαρίστηκε από την φάμπρικα των υπογείων του Μαξίμου όπου, κατά παράδοση στρατοπεδεύουν τα επιτελεία Τύπου του εκάστοτε Πρωθυπουργού λες και είμαστε στα χαρακώματα, είναι μνημείο μικρότητας, και άκρατου πολιτικού χουλιγκανισμού.\nΔεν χρειάζεται να εξηγηθεί τίποτα – τα λέει όλα μόνος του. Διαβάστε την, και τα λέμε μετά:\nΔήλωση του Πρωθυπουργού, Αλέξη Τσίπρα, για τα στοιχεία της ΕΛΣΤΑΤ\nΤα αναθεωρημένα στοιχεία της Ελληνικής Στατιστικής Αρχής για την ελληνική οικονομία δείχνουν, για το πρώτο τρίμηνο του 2017, ανάπτυξη 0.4% αντί για την ύφεση 0.5%, που είχε ανακοινωθεί πριν από έναν μήνα.\nΠανηγύρι και χαρά για την αδυναμία της χώρας…\nΣήμερα που η εικόνα είναι καθαρά θετική, σιωπή…\nΟύτε πανηγύρι ούτε χαρά. Μόνο μεμψιμοιρία, χαιρεκακία και εμφανής στοίχιση ορισμένων Κυριακάτικων πρωτοσέλιδων τίτλων με τις πιο ακραίες φωνές των δανειστών, σε σχέση με το χρέος.\nΔε μας ξαφνιάζουν όλα αυτά. Ούτε είναι η πρώτη φορά, τα δυο αυτά χρόνια, που όσοι έβαλαν με δικές τους επιλογές τον τόπο σε βαθιά χαράδρα, κουνάνε τώρα το δάχτυλο και επικρίνουν εκείνους που ανέλαβαν την τιτάνια προσπάθεια να ξελασπώσουν το μέλλον του τόπου.\nΛοιπόν, ας τα ξαναπάρουμε ένα-ένα, γιατί όσα θα πω τώρα, έχουν ήδη ειπωθεί πολλές φορές.\nΤο μεσημέρι σήμερα, επικοινώνησε μαζί μου δημοσιογράφος από ξένο μέσο ενημέρωσης με το οποίο συνεργάζομαι ως contributor, (συνεισφέρων, δηλαδή, σε ειδησεογραφικά και ενημερωτικά προγράμματα), και με ρώτησε τι έχουμε από την Ελλάδα όσον αφορά τα οικονομικά, ιδίως εν όψει του επερχόμενου Eurogroup της 15ης Ιουνίου.\nΤου είπα όσα γνώριζα, και στο τέλος τον ενημέρωσα ότι υπήρχε και μία δήλωση του Πρωθυπουργού σχετικά με τα αναθεωρημένα στοιχεία της ΕΛΣΤΑΤ για την ελληνική οικονομία. Ήξερε, ο δημοσιογράφο, τι αναφέρει η ελληνική Στατιστική Αρχή, και επέμενε όμως να του πω «τι λέει ο Τσίπρας επ’ αυτού;». Του διάβασα το πιο πάνω Δελτίο Τύπου. You must be kidding, αναφώνησε! Καθόλου, αποκρίθηκα. Λέξη προς λέξη, όπως σου το διάβασα, ειλικρινά δεν αστειεύομαι.\nΦυσικά, δεν έδωσα καμία ανταπόκριση στο ξένο Δίκτυο. Γιατί κανένα σοβαρό μέσο ενημέρωσης δεν ενδιαφέρεται για Δελτία Τύπου τέτοια. Αυτά, είναι μόνο για εσωτερική κατανάλωση, δυστυχώς. Και είναι αυτή ακριβώς η κατανάλωση, η προς τα μέσα, που μας έχει φάει τα σωθικά, χρόνια τώρα.\nΚαι σκέφτομαι, που λέτε: Αν ο Πρωθυπουργός μπορούσε να ακούσει πόσοι έγκριτοι δημοσιογράφοι από όλα τα σοβαρά μέσα ενημέρωσης του κόσμου (που δεν μπορεί, διάολε, όλοι να είναι εχθροί του ή να θέλουν το κακό του τόπου , όπως διαρκώς υπονοεί), λένε αυτά ακριβώς τα λόγια, «θα πρέπει να αστειεύεσαι» σε όποιον τους ενημερώνει για τα τεκταινόμενα στην Ελλάδα, ίσως, λέω ίσως, να προβληματιζόταν λιγάκι.\nΟ άνθρωπος, όμως, δεν μπορεί να διαχειριστεί ούτε και τις επιτυχίες του, εάν δεχτούμε ότι είναι τέτοιες. Αλλά αυτό, ας το δεχτούμε ως πρόβλημα χαρακτήρα. Ο αρχηγός της κερκίδας των φανατικών, το πρώτο βασικό προσόν που πρέπει να διαθέτει, είναι εκείνο του bad loser. Ο οποίος, bad loser, είναι απείρως χειρότερος από τον imaginative winner, δηλαδή εκείνον που φαντάζεται τον εαυτό του νικητή…\nΣτέκομαι πάλι λοιπόν, στην επικοινωνιακή σημειολογία του «φαινομένου Τσίπρα», που ήδη διαπερνά σχεδόν όλη τη κυβέρνησή του. Και επιμένω, διότι πέρα από όλες τις άλλες ιδιότητες τις οποίες μπορεί κάποιος να του προσδώσει, είναι και εκείνη του Πρωθυπουργός της χώρας.\nΜιας χώρας που ετοιμάζεται να αναμετρηθεί πάλι στο Eurogroup της 15ης Ιουνίου με τους εταίρους και δανειστές της για να εξασφαλίσει, κατά τη γνώμη μου, όχι την έγκριση της β’ αξιολόγησης, ούτε και μια ρύθμιση για το τεράστιο χρέος της, αλλά την κατανόηση και τον σεβασμό τους. Αυτό είναι το τεράστιο μας έλλειμμα. Της αξιοπιστίας.\nΕν όψει, λοιπόν, μιας ακόμα καθοριστικής συνάντησης με τους εταίρους (για τους οποίους ο ίδιος ο Πρωθυπουργός σε πρόσφατο Υπουργικό Συμβούλιό του είπε στους παρευρισκομένους να μην τους θεωρούν και ως φίλους…), ο κ. Τσίπρας, μέσω της φάμπρικάς του στο Μαξίμου, βγάζει ένα φιρμάνι που, αντί να εξηγεί στους πολίτες της χώρας τι σημαίνει αυτή η ενθαρρυντική, δίχως άλλο, αναθεώρηση της εκτίμησης της ΕΛΣΤΑΤ για αναλαμπή ανάπτυξης αντί συνέχισης του σκότους της ύφεσης, επιτίθεται από την αρχή μέχρι το τέλος εναντίον της «χαιρέκακης και μεμψίμοιρης αντιπολίτευσης» και όλων των «διαπλεκόμενων μέσων που την στηρίζουν».\nΚαι έτσι, ο Πρωθυπουργός προσωπικά, αφού αυτός υπογράφει την ανακοίνωση που μόλις διαβάσατε, μου στέρησε τη δυνατότητα να μεταδώσω στο εξωτερικό, αν όχι καλά νέα, τουλάχιστον μια σοβαρή θέση-άποψη του ανθρώπου που κυβερνά τη χώρα. Αντίθετα, χρειάστηκε να εξηγήσω στον δημοσιογράφο συνομιλητή μου, την έννοια του «αφηγήματος», που δεν υπάρχει μόνο στη λογοτεχνία, αλλά έχει εισαχθεί και στην ορολογία της πολιτικής επικοινωνίας (πιο λαϊκά, προπαγάνδας), ως κάτι σαν επαναλαμβανόμενο μοτίβο, που στο τέλος σου μένει.\nΗ αντιπολίτευση μπορεί να λέει ό,τι θέλει. Αν κάποιος το ξέρει καλά αυτό, είναι ο ίδιος ο Τσίπρας, από τα χρόνια που εντός και εκτός Βουλής, από τα έδρανα αλλά και από τους δρόμους, σφυροκοπούσε ανελέητα τη κυβέρνηση.\nΗ κυβέρνηση, όμως, δεν μπορεί να λέει ό,τι θέλει. Διότι δεν εκπροσωπεί μόνο το κόμμα ή τα κόμματα που την ανέδειξαν. Εκπροσωπεί όλους τους πολίτες. Εκπροσωπεί την Ελλάδα.\nΕτούτο το Δελτίο Τύπου, ένα ακόμα από τα εκατοντάδες που βγάζει η φάμπρικα του Μαξίμου, εξακολουθεί να είναι μια αποκρουστική παραφωνία προς τον θεσμό που, εκ της προμετωπίδας του, οφείλει να υπηρετεί.\nΥΓ1: Διότι, όπως έχουμε πει πολλές φορές απ’ εδώ, τους μισθούς των εργαζόμενων στο Γραφείο Τύπου του Πρωθυπουργού, δεν τους πληρώνουν μόνο οι Συριζαίοι και οι οπαδοί, όσοι υπάρχουν ακόμα, του Καμένου…\nΥΓ2: Ας δούμε Γιούβε-Ρεάλ τώρα. Περισσότερο ενδιαφέρον έχει.


Nations League: Διπλό της Ελλάδας στο Μπέλφαστ-Επικράτησε 1-0 της Β. Ιρλανδίας - Newshub.gr\nNations League: Διπλό της Ελλάδας στο Μπέλφαστ-Επικράτησε 1-0 της Β. Ιρλανδίας\n03 Ιουνίου 2022 - 08:47\nΕίναι ενδεικτική η φάση του 18', όταν ο Μάνταλος δεν έκανε καλή πάσα στον Τσιμίκα, οι Βορειοιρλανδοί έφυγαν στην κόντρα και έκαναν την πρώτη τελική στο 18', όταν το σουτ του ΜακΚάν κατέληξε στην αγκαλιά του Βλαχοδήμου. Τέσσερα λεπτά μετά ήταν η σειρά του αντιπροσωπευτικού μας συγκροτήματος να φτάσει απειλητικά στην αντίπαλη εστία. Την κεφαλιά του Γιακουμάκη μετά τη σέντρα του Μπακασέτα από δεξιά μπλόκαρε ο Πίκοκ - Φάρελ.\nΟ Σιώπης έκανε εξαιρετικό ματς στη μεσαία γραμμή. Στο 24' κράτησε τη μπάλα με πολύ όμορφο τρόπο, την έδωσε τη σωστή στιγμή και άλλαξε γήπεδο... μαεστρικά. Στο 33' είδαμε τον Λημνιό να κάνει ολομέτωπη επίθεση ώσπου κόπηκε, αλλά στο 39'έδωσε σωστά στον Μπακασέτα, ο οποίος με αριστερό κοντρόλ και δεξί πλασέ με τη μία εκτέλεσε τον αντίπαλο κίπερ για το 0-1. Είχε προηγηθεί, βέβαια, το φοβερό κόψιμο του Τσιμίκα στον Μπράντλεϊ. Οι παίκτες του Πογιέτ θα μπορούσαν να φτάσουν και σε δεύτερο τέρμα πριν από την ολοκλήρωση του πρώτου ημιχρόνου, όταν το σουτ του Ρότα μέσα από την περιοχή και δεξιά, μετά την πάσα του Μπακασέτα, πέρασε άουτ. Το 45λεπτο έληξε με την Ελλάδα να έχει 61% ποσοστό κατοχής μπάλας και 85% ακρίβεια στις πάσες.\nΠαρά το επιθετικό ξεκίνημα της Βόρειας Ιρλανδίας, λίγο έλειψε να σημειώσει η Ελλάδα το 0-2 στο 52'. Ο Λημνιός έκανε το γύρισμα από δεξιά και ο Γιακουμάκης από θέση βολής σαν να... σκόνταψε, χάνοντας την ευκαιρία να εκτελέσει από κοντά. Από εκείνο το σημείο και μετά οι γηπεδούχοι είχαν τη μπάλα στην κατοχή τους και έψαχναν τρόπο να διασπάσουν την ελληνική άμυνα, η οποία σε δυο - τρεις περιπτώσεις παλιορκήθηκε. Στο 67' το σουτ του ΜακΓκιν μπλόκαρε ο Βλαχοδήμος, ενώ στο επόμενο λεπτό εκείνο του Ντέιβις πέρασε πάνω από το δοκάρι.\nΉταν σαφές πως η «γαλανόλευκη» χρειαζόταν νέα πρόσωπα και στο 69' ο Πογιέτ έριξε στο ματς Χατζηγιοβάνη αντί Λημνιού, Κουρμπέλη αντί Μπακασέτα και Παυλίδη αντί Γιακουμάκη. Αλλαγές προσώπων, διατήρησε το 4-3-3. Η πρώτη φορά μετά το 52' που θα μπορούσε να «χτυπήσει» η Ελλάδα και να σημειώσει δεύτερο γκολ ήρθε στο 75'. Ο Σιώπης έκανε ένα ακόμα φοβερό κλέψιμο μπάλας, έφυγε στην κόντρα επίθεση και παρότι έπρεπε να δώσει αριστερά στον Χατζηγιοβάνη, προτίμησε να σπάσει δεξιά στον Ρότα, ο οποίος κράτησε τη μπάλα μέχρι να τη χάσει.\nΟ Πογιέτ στο 82' έβαλε στον αγώνα τον Τζαβέλλα αντί του Σιώπη και άλλαξε τη διάταξη σε 5-3-2. Παυλίδης και Χατζηγιοβάνης ήταν πια στην κορυφή. Ο Τζαβέλλας λίγο μετά την είσοδό του έκανε σκληρό φάουλ στον Τσαρλς, αλλά για καλή μας τύχη η καλοτραβηγμένη εκτέλεση του Λάφερτι πέρασε λίγο πάνω από το δοκάρι. Μέχρι το 90'+5' οι Έλληνες διεθνείς κατάφεραν να διαχειριστούν το 0-1 και να ξεκινήσουν νικηφόρα τον όμιλο.\nΒΟΡΕΙΑ ΙΡΛΑΝΔΙΑ (Ιαν Μπάρακλαφ): Πίκοκ Φάρελ - Μπράντλεϊ (62' ΜακΓκιν), Έβανς, Μπάλαρντ, Λέιν (78' Χιουμ)- ΜακΝέρ, Ντέιβις, Σάβιλ (79' Σέα Τσαρλς)- ΜακΚάν - Λάβερι (62' Λάφερτι), Γουάιτ (71' Ντιον Τσαρλς).\nΕΛΛΑΔΑ (Γκουστάβο Πογιέτ): Βλαχοδήμος - Ρότα (90'+2' Μπάλντοκ), Μαυροπάνος, Χατζηδιάκος, Τσιμίκας - Μπακασέτας (69' Κουρμπέλης), Σιώπης (82' Τζαβέλλας), Μπουχαλάκης - Λημνιός (69' Χατζηγιοβάνης), Μάνταλος, Γιακουμάκης (69' Παυλίδης).\nNations League Διπλο της Ελλαδας


Ιερέας στη Χαλκιδική: Όποιος έχει κάνει εμβόλιο, τεστ κορωνοϊού ή φοράει μάσκα δεν θα μπει στην εκκλησία" - Φωνή Μαλεβιζίου\nΙερέας στη Χαλκιδική: Όποιος έχει κάνει εμβόλιο, τεστ κορωνοϊού ή φοράει μάσκα δεν θα μπει στην εκκλησία”\nby MANOS FARSARAKHS 05/05/2021\nΤελευταία Ενημέρωση: 05/05/2021 - 20:24\nΣάλος έχει προκληθεί από το κήρυγμα ενός ιερέα στη Χαλκιδική, ο οποίος… προειδοποίησε τους πιστούς ότι όποιος έχει κάνει το εμβόλιο κατά του κορονοϊού, φοράει μάσκα ή έστω έχει κάνει τεστ ανίχνευσης του κορονοϊού, δεν θα μπει στην εκκλησία.\n“Όποιος -για να το καταλάβετε- έχει κάνει εμβόλιο, όποιος φοράει μάσκα και όποιος έχει κάνει τεστ για τον κορονοϊό, δεν θα μπει στην εκκλησία. Τέλος. Όχι, όχι μην χειροκροτάτε. Σκανδαλίζεστε;”, ανέφερε ο ιερέας της Κοιμήσεως Θεοτόκου Νέων Σιλάτων Χαλκιδικής στη λειτουργία της Μεγάλης Παρασκευής.\nΜεταξύ άλλων, σημείωσε πόσο εύκολο είναι για εκείνον ν’ απαγορεύσει την είσοδο σε όσους τηρούν τα μέτρα. “Είναι πολύ εύκολο για μένα να το εφαρμόσω αυτό, να το ξέρετε, και να γίνει επανάσταση αλλά δεν είναι του Θεού μας”, είπε.\nΣύμφωνα με τον ιερέα, τα μέτρα προστασίας από τον κορωνοϊό δεν είναι τίποτε άλλο από “έργο του Διαβόλου”. “Ξέρετε τι είναι αυτό; Ο Διάβολος. Ο Διάβολος έτσι λέει. Όποιος δεν κάνει εμβόλια, δεν κάνει τα τεστ κορονοϊού, όποιος δεν υπακούσει στις εντολές του Διαβόλου δεν έχει το δικαίωμα να δουλέψει, να πάει στην εκκλησία, να έχει περίθαλψη”, είπε.\nΑπευθυνόμενος στους πιστούς, έκανε λόγο για “φασισμό” που έχει επιβληθεί στην κοινωνία. “Άντε να σας πω και άλλα γιατί φουντώνω όσο πάω. Είστε έξυπνοι άνθρωποι δεν είστε χαζοί. Είναι ωραίο να μην μπορούν οι άνθρωποι από τη Θεσσαλονίκη να έρθουν εδώ και να μπορούν οι τουρίστες να πάνε όπου θέλουν; Είναι ωραίο αυτό; Φασισμός είναι αυτό το πράγμα, φασισμός”, ακούγεται να λέει.\nΤο κήρυγμά του κατέληξε με την προαναγγελία της Ανάστασης το βράδυ του Μεγάλου Σαββάτου στις 12 και όχι στις 9, όπως αποφάσισε η Ιερά Σύνοδος. “Είναι ωραίο ο κορονοϊός, 9 η ώρα να μην βγαίνει αλλά να βγαίνει στις 12; Ε όχι δα παιδιά. Αν είστε τόσο τυφλοί ξέρετε τι λέει ο Δαυίδ; Τυφλού οδηγός, αμφότεροι στον βόθρο πέφτουνε. Γι’ αυτό αγαπητοί δεν θα σας πω τι θα κάνετε, κάντε ό,τι θέλετε”, είπε. Σύμφωνα με το mega, πράγματι το “Χριστός Ανέστη” στον ιερό ναό Κοιμήσεως Θεοτόκου ακούστηκε τα μεσάνυχτα με πλήθος κόσμου να συρρέει στην περιοχή, χωρίς μάσκες και αποστάσεις.\nΘύμα διάρρηξης έπεσε ο πρώην υπουργός Οικονομικών Ευκλείδης Τσακαλώτος\nΣε συγκινησιακά φορτισμένο κλίμα η εξόδιος ακολουθία για το Δημήτρη Αρχοντάκη


Βαξεβάνη, να χάνεις δικαστήριο για συκοφαντία από τον Άδωνι είναι κατάντια | in.gr\ningr > Άποψη > Βαξεβάνη, να χάνεις δικαστήριο για συκοφαντία από τον Άδωνι είναι κατάντια\nΒαξεβάνη, να χάνεις δικαστήριο για συκοφαντία από τον Άδωνι είναι κατάντια\nΝέο επίτευγμα του Κώστα Βαξεβάνη. Κατάφερε να χάσει δικαστήριο από τον Άδωνι Γεωργιάδη.\n10 Οκτωβρίου 2018, 20:58\nΟ Κώστας Βαξεβάνης περηφανεύεται ότι είναι δαιμόνιος ρεπόρτερ, ότι κάνει τις μεγάλες αποκαλύψεις και ότι τον κυνηγούν τα μεγάλα συμφέροντα.\nΠαραλείποντας, βέβαια να αναφέρει ότι με ορισμένα από αυτά κατά καιρούς συνεργάστηκε.\nΣαν παράσημα φέρει τις εναντίον του αγωγές και μηνύσεις, παρουσιάζοντάς τις ως προσπάθεια να τον φιμώσουν.\nΔεν είμαι βέβαιος ότι την τελευταία καταδίκη του, ύστερα από εναντίον του αγωγή του Άδωνι Γεωργιάδη, θα την φέρει ακριβώς σαν παράσημο.\nΓιατί όπως και να το κάνουμε το να κερδίσει σε βάρος σου δικαστήριο ο Άδωνις Γεωργιάδης που έχει κάνει τις πιο αλλοπρόσαλλες κατά καιρούς δηλώσεις, που πήγε στην ΝΔ αλλά δεν ξεχνά και τις περίεργες πολιτικές ρίζες του και που είναι πολιτικός αλλά και δεν ξεχνάει να πουλάει και βιβλία, δεν είναι κάτι το αυτονόητο.\nΓια την ακρίβεια είναι κατάντια.\nΓιατί σημαίνει ότι αντί να ψάξεις και να βρεις κάτι που πραγματικά να χτυπάει πολιτικά τον αντιπρόεδρο της ΝΔ, απλώς έγραψες κάτι που δεν έστεκε.\nΓιατί αυτό που έκανες ήταν απλώς να προσπαθήσεις πάνω στο «σίριαλ» του ΚΕΕΛΠΝΟ, που έχει διαστάσεις σκανδάλου αλλά ταυτόχρονα είναι και κάτι που ο φίλος σου ο Πολάκης σπεύδει και να εκμεταλλευτεί για να αποπροσανατολίσει από τα σημερινά χάλια του συστήματος υγείας, να βγάλεις άλλη μια ιστορία.\nΜόνο που την έβγαλες από την κοιλιά σου. Από μία συναλλαγή για την αγορά ημερολογίων το 2008 που έκανε το ΚΕΕΛΠΝΟ με την εταιρία του αδελφού του Γεωργιάδη, προσπάθησες να αποδείξεις «οικογενειακές μπίζνες». Και το αποτέλεσμα το ξέρεις καλύτερα εσύ: έφαγες αγωγή και την έχασες.\nΓια έναν πολιτικό που έχει κάνει απίθανες δηλώσεις, που μπορεί να του χρεώσει κανείς π.χ. μηδενιστικές πολιτικές απόψεις, που ήταν υπεύθυνος για το υπουργείο Υγείας σε μια περίοδο όπου κατέρρεε το σύστημα υγείας, εσύ πήγες να τον κολλήσεις στο ΚΕΕΛΠΝΟ, για να δώσεις «περιεχόμενο» στις διάφορες ατάκες του Πολάκη και τελικά να γράψεις ανακρίβειες.\nΓιατί εδώ και καιρό έχεις ξεχάσει τι σημαίνει δημοσιογραφία. Πιο σωστά την έχεις ταυτίσει με την εξυπηρέτηση κομματικών (ενίοτε και επιχειρηματικών) σχεδιασμών.\nΚαι γι’ αυτό χάνεις δικαστήρια. Ακόμη κι απέναντι στον Άδωνι Γεωργιάδη.


Έχασε... στο 3 Vs 5 ο Ολυμπιακός με 91-87 από τη Ζενίτ (pics)\nΟ Ολυμπιακός σκόραρε με μόλις τρεις παίκτες στο δεύτερο ημίχρονο και συνολικά πέντε και παρά την καλύτερη φετινή εμφάνιση του Βασίλη Σπανούλη (31π.) ηττήθηκε από τη Ζενίτ στην Αγία Πετρούπολη με 91-87.\nΣτην 21η αγωνιστική της EuroLeague, η ομάδα του Γιώργου Μπαρτζώκα πλήρωσε το γεγονός ότι είχε ελάχιστες λύσεις και τη συνήθη, χαλαρή περιφερειακή άμυνα!\nΟ Σπανούλης (31π.), ο Πρίντεζης (20π.) και ο Παπανικολάου (20π.) πέτυχαν και τους 44 πόντους του Ολυμπιακού στο δεύτερο ημίχρονο, συνολικά τους 71 από τους 87, σε ένα ματς που σκόραραν για την ελληνική ομάδα, όλοι κι όλοι, πέντε παίκτες σε όλον τον αγώνα!\nΟ Ρότσεστι τελείωσε το ματς με 0/4 σουτ, ο Μπόλντγουιν με 0/5, ο Πολ με 0/6 κι ο Ρούμπιτ 0/1!\nΜε σαφή διάθεση να χτυπήσει νωρίς στις επιθέσεις του, ο Ολυμπιακός μπήκε στον αγώνα με υψηλή ένταση και ταχύτητα. Ποντάροντας στο σκορ στη ρακέτα προηγήθηκε με 16-11 από 7 πόντους του Βεζένκοφ και 6 του Μιλουτίνοβ!\nΈφτασε τη διαφορά μέχρι τους επτά πόντους, 23-16 κι έκλεισε το δεκάλεπτο με προβάδισμα 27-24, έχοντας δεχτεί ήδη 11 πόντους από τον Γκουστάβο Αγιόν.\nΌμως στη δεύτερη περίοδο… ξέχασε ότι του έδωσε το προβάδισμα στην αρχή. Έχασε τα πρώτα επτά σουτ που έκανε (0/3 διπ., 0/4 τριπ.) και η Ζενίτ άρχισε την δεύτερη περίοδο με 10-0, 34-27 μετά από 3:18!\nΟ Βασίλης Σπανούλης, όμως ήταν κεφάτος, έμεινε πολύ ώρα στο παρκέ και έφτασε τους 15 προσωπικούς πόντους ισοφαρίζοντας 43-43, πριν τελειώσει το ημίχρονο με 45-43 για τη ρωσική ομάδα.\nΣτο δεύτερο ημίχρονο ο Ολυμπιακός εμφανίστηκε πιο χαλαρός, επέτρεψε στους Ρώσους να κάνουν το δικό τους παιχνίδι και έφυγαν μέχρι και με 11 πόντους, 64-53 με 2:40 για τα 30:00.\nΠάλι καλά για την ομάδα του Γιώργου Μπαρτζώκα, που σε αυτήν την περίοδο ο Κώστας Παπανικολάου πήρε σωστές πρωτοβουλίες και πέτυχε 10 από τους 15 πόντους του Ολυμπιακού σε αυτήν την περίοδο. Συνέβαλε ώστε να μειώσει ο Ολυμπιακός μέχρι τους έξι, 64-58, πριν κλείσει η περίοδος με 66-58.\nΌμως ο Ολυμπιακός έχανε σε ένα καθοριστικό κομμάτι του παιχνιδιού, όσο κυλούσε το ρολόι: Τα ριμπάουντ.\nΟι Ρώσοι ανανέωσαν τις περισσότερες επιθέσεις τους και δεν είναι σχήμα λόγου μέχρι το 33:00 του αγώνα είχαν πάρει τα 13 από τα 22 ριμπάουντ που διεκδικήθηκαν στη ρακέτα του Ολυμπιακού, αριθμός απαγορευτικός για κάθε ομάδα που ελπίζει να κερδίσει!\nΣε αυτό προστέθηκαν και τα εύκολα λάθη της τελευταίας περιόδου με τους Ρώσους να κάνουν 4 κλεψίματα στα πρώτα 3,5 λεπτά της! Ο δε Εβγκένι Βορόνοφ, έφτασε σε φετινό ρεκόρ πόντων (19π.) μέσα σε 16:49 συμμετοχής (!!!) για να στείλει πάλι τη Ζενίτ σε διψήφιο προβάδισμα, 73-62 με 6:42 για τη λήξη.\nΤα δύσκολα ανέλαβαν να καθαρίσουν οι… συνήθεις ύποπτοι!\nΣπανούλης, Πρίντεζης και Παπανικολάου απάντησαν για τον Ολυμπιακό και μέσα σε διάστημα 3:20 έφτασαν σε απόσταση ενός σουτ, 76-74, με επιμέρους σκορ 12-3! Μέχρι και στο 37:00 αυτοί οι τρεις είχαν πετύχει όλους τους πόντους του Ολυμπιακού στο δεύτερο ημίχρονο, αφού Μιλουτίνοβ και Βεζένκοφ δεν είχαν πόντο στο δεύτερο μισό του ματς!\nΗ Ζενίτ πλήγωσε την έλλειψη πολυφωνίας του Ολυμπιακού με ένα γρήγορο 6-0 και 82-74 με 1:58 για το τέλος, από τον Ρένφροε και τον Χόλινς.\nΈφτασε δε σύντομα ξανά στο +10 (84-74) με 95 δευτερόλεπτα για τη λήξη έχοντας πλέον σαφές προβάδισμα νίκης.\nΟ Σπανούλης έφτασε στα… όριά του, άγγιξε το ρεκόρ πόντων του στη EuroLeague (34π.) μείωσε με τρίποντο σε 86-83 στα 11 δεύτερα αλλά δεν υπήρχε χρόνος! Κι ο Παπανικολάου έφτασε ξανά τη διαφορά στους 3, 90-87 αλλά ο Αλμπισί έβαλε στα 3 δεύτερα τη βολή που χρειαζόταν η Ζενίτ (91-87) για να μη χάσει τη νίκη μέσα από τα χέρια της.\nDouble double Νίκολα Μιλουτίνοβ\nΠροηγούμενοΤο ρεσιτάλ της Τζάκι Γέμελος σε video\nΕπόμενοΜε Φόιγκτμαν και… φωνές Ιτούδη η ΤΣΣΚΑ, 81-70 τη Βαλένθια (vid)


Ορισμένοι μεσήλικες ή μεγαλύτερη ηλικίας ενήλικες αναπτύσσουν μαλακές υποκίτρινες, δερματικές αλλοιώσεις σαν φουσκάλες στο εσωτερικό των οποίων συσσωρεύεται υγρό πλούσιο σε χοληστερόλη. Οι βλάβες ονομάζοντα ξανθελάσματα και συχνόντερα εντοπίζονται περιμετρικά των ματιών κυρίως κοντά στη μύτη.\nΌπως εξηγούν οι επιστήμονες του Πανεπιστημίου Χάρβαρντ Οι αλλοιώσεις αυτές δεν είναι επώδυνες και σπανίως επηρεάζουν την όραση. Μπορούν ωστόσο να αποτελούν σημάδι υψηλών επιπέδων χοληστερόλης, τριγλυκεριδίων ή άλλων λιπιδίων στο αίμα. Τα ξανθελάσματα είναι συχνότερα στις γυναίκες συγκριτικά με τους άνδρες. Συνιστάται όσοι τα παρουσιάζουν να κάνουν έλεγχο λιπιδίων.\nΤα ξανθελάσματα είναι πιο συχνά σε ανθρώπους με γενετικές διαταραχές που προκαλούν εξαιρετικά υψηλά επίπεδα χοληστερόλης, όπως η οικογενής υπερχοληστεροναιμία που μπορεί να απογειώσει τις τιμές της κακής LDL χοληστερόλης πάνω από 190mg/dL (ιδανικά η τιμή της πρέπει να είναι κάτω από 100mg/dL).\nΣε περίπτωση υψηλών τιμών χοληστερόλης συνιστάται συστηματική άσκηση και διατροφή μεσογειακού τύπου πλούσια σε φυτικές ίνες με στόχο την μείωσή της. Ο γιατρός μπορεί να σας συνταγογραφήσει και στατίνες οι οποίες ορισμένες φορές, αλλά όχι πάντα μπορεί να μειώσουν το μέγεθος ενός ξανθελάσματος.\nΑπό την άλλη μεριά το 50% όσων έχουν ξανθελάσματα έχουν φυσιολογικές τιμές λιπιδίων και αυτές οι δερματικές αλλοιώσεις συνιστούν αισθητικό πρόβλημα. Ωστόσο όσοι έχουν οικογενειακό ιστορικό πρώιμης καρδιαγγειακής νόσου θα πρέπει να διασφαλίσιουν ότι ο γιατρός τους γνωρίζει για αυτό το ενδχόμενο σημάδι αυξημένου καρδιαγγειακού κινδύνου.\nΣύμφωνα πάντως με την Αμερικανική Ακαδημία Οφθαλμολογίας συνιστάται ο οφθαλμολογικός έλεγχος κάθε 2-4 χρόνια σε άτομα 40-64 ετών χωρίς προβλήματα υγείας. Μετά τα 65 ο έλεγχος γίνεται ανά 1-2 έτη, ενώ για τους πάσχοντες από διαβήτη συνιστάται πλήρης οφθαλμολογικός έλεγχος με τη διάγνωση της νόσους και στη συνέχεια ετησιώς.\nΤα ξανθελάσματα δεν υποχωρούν μόνα τους. Για να απαλλαγείτε απαιτείται ιατρική παρέμβαση είτε με χρήση λέιζερ είτε χειρουργικά. Πάντως ελλοχεύει πάντα ο κίνδυνος επανεμφάνισής τους ιδιαίτερα σε όσους έχουν υψηλά επίπεδα χοληστερόλης. Σε περίπτωση επανεμφάνισης αφαιρούνται με τον ίδιο τρόπο.\nΦυλλικό οξύ VS Αλτσχάιμερ – Σε ποιες τροφές θα το βρείτε\nΚαρκίνος – Τι μπορείτε να κάνετε σήμερα για να μειώσετε τον κίνδυνο


Καθαρισμός αιμοφόρων αγγείων με σκόρδο, μέλι και λεμόνι: μια κλασική συνταγή και άλλες επιλογές για μια λαϊκή θεραπεία, μπορεί να γίνει με σέλινο και νερό, και πώς να πάρετε ένα βάμμα; - Επίσης - 2022\nΛέγεται εδώ και πολύ καιρό όχι για τα συστατικά της υγείας. Όλο και περισσότερο, η υποδυναμία, το γρήγορο φαγητό και η ηλικία καλούνται σύμμαχοι του σχηματισμού πλακών χοληστερόλης.\nΟι λιπαρές εναποθέσεις αλλάζουν και συστέλλουν τις αρτηρίες. Εξωτερικά, δεν φαίνεται αισθητικά ευχάριστο. Θα συζητηθεί ο τρόπος αντιμετώπισης των ανεπιθύμητων καταθέσεων.\nΕπίσης, στο παρακάτω άρθρο μπορείτε να εξοικειωθείτε με μια βήμα προς βήμα συνταγή για την προετοιμασία ενός φαρμάκου για τον καθαρισμό των αιμοφόρων αγγείων.\nΓιατί μπορεί να βοηθήσει και τι κάνει τη σύνθεση τόσο αξιοσημείωτη;\nΥπάρχουν πολλοί δημοφιλείς τρόποι για τον καθαρισμό των αιμοφόρων αγγείων. Επομένως, πρέπει να μιλήσετε λεπτομερώς για κάθε συστατικό. Οι θεραπευτικές ιδιότητες του μελιού, του λεμονιού και του σκόρδου είναι γνωστές εδώ και πολύ καιρό. Το σκόρδο περιέχει:\nαιθέρια έλαια και μέταλλα.\nΉδη μόνο το σκόρδο από αυτή τη λαϊκή θεραπεία βοηθά στην πρόληψη θρόμβων στο αίμα και αρχίζει γρήγορα να μειώνει τα επίπεδα χοληστερόλης στο αίμα. Η χρήση λεμονιού ενισχύει το αποτέλεσμα, επειδή το φωτεινό φρούτο είναι πλούσιο σε:\nΧάρη στο λεμόνι, τα τοιχώματα των αιμοφόρων αγγείων ενισχύονται, ο μεταβολισμός βελτιώνεται και οι τοξικές ουσίες απομακρύνονται από το σώμα.\nΤο μέλι θρέφει το σώμα:\nοργανικές και ανόργανες ενώσεις ·\nΗ θεραπευτική δύναμη του μελιού διαστέλλει τα αιμοφόρα αγγεία, βελτιώνει τη σύνθεση του αίματος.\nΈτσι, αναμειγνύοντας και τα τρία φυσικά συστατικά, λαμβάνεται ένα θαυματουργό φάρμακο που καθαρίζει αποτελεσματικά τα αιμοφόρα αγγεία από πλάκες χοληστερόλης.\nΠροσοχή! Το αποτέλεσμα θα είναι πολύ καλύτερο αν συνδυάσετε την πρόσληψη του προϊόντος με τη διατροφή και την άσκηση.\nΤι δίνει αυτή η μέθοδος καθαρισμού της χοληστερόλης;\nΤα αγγεία με σκωρία μπορούν να προκαλέσουν εγκεφαλικό επεισόδιο, διαταραχές του νευρικού συστήματος και θρόμβους αίματος.\nΑλλά εάν πίνετε ένα μείγμα μελιού - λεμονιού - σκόρδου μείγμα στο σπίτι, με αποτέλεσμα μπορείτε:\nτακτοποιήστε όλα τα εσωτερικά όργανα.\nπείτε αντίο στις πλάκες χοληστερόλης.\nαπαλλαγείτε από αποτυχίες στο έργο της καρδιάς.\nη ελαστικότητα των τοιχωμάτων των αγγείων θα αυξηθεί.\nο πονοκέφαλος θα εξαφανιστεί.\nμείωση της πιθανότητας των κιρσών.\nπείτε αντίο στις αιμορροΐδες.\nΑυτός δεν είναι ένας πλήρης κατάλογος θετικών αλλαγών στο σώμα λόγω του καθαρισμού των αρτηριών με ένα θαυμαστό μείγμα. Ως μπόνους: η συνήθεια να κινούνται πολύ και να τρώνε σωστά, να αισθάνονται υπέροχα, σταθερή αρτηριακή πίεση και χωρίς ημικρανίες. Μιλώντας για τα οφέλη ενός μείγματος μελιού, λεμονιού και σκόρδου για τον καθαρισμό των αιμοφόρων αγγείων, αξίζει να αναφέρουμε όχι μόνο τα οφέλη, αλλά και να αναφέρουμε τους κινδύνους κάθε συστατικού.\nΜε εξαίρεση την ατομική δυσανεξία στα προϊόντα του μείγματος, κανένα από αυτά δεν παρατηρήθηκε σε επιβλαβείς επιδράσεις στο σώμα. Αλλά εάν είστε αλλεργικοί σε τουλάχιστον ένα από τα προϊόντα, είναι καλύτερα να αρνηθείτε αυτήν τη θεραπεία και βρείτε μια άλλη συνταγή. Ήδη αναφέρθηκε παραπάνω για τη σύνθεση και τα οφέλη καθενός από τα προϊόντα, οπότε μπορείτε να βλάψετε τον εαυτό σας μη τηρώντας τους κανόνες χρήσης του προϊόντος.\nΣε ποιον εμφανίζεται αυτή η θαυματουργή θεραπεία. Πρώτα απ 'όλα, αυτοί είναι οι άνθρωποι που ανησυχούν:\nσυχνές προσβολές πονοκεφάλων και ημικρανιών.\nΣυνήθως, οι καταστάσεις του σώματος σηματοδοτούν τη δυσλειτουργία των αιμοφόρων αγγείων και την πείνα οξυγόνου του εγκεφάλου. Πριν αρχίσετε να χρησιμοποιείτε το φάρμακο, φροντίστε να συμβουλευτείτε το γιατρό σας.... Αυτό το εκπληκτικό ελιξίριο δεν εμφανίζεται σε όλους. Αποφύγετε να το χρησιμοποιήσετε εάν:\nπάσχετε από φλεγμονώδεις ασθένειες του πεπτικού συστήματος.\nέχετε έλκος στομάχου ή δωδεκαδακτύλου.\nέχετε ατομική δυσανεξία σε ένα από τα προϊόντα.\nΠώς να επιλέξετε προϊόντα για μαγείρεμα;\nΛεμόνι, σκόρδο, μέλι - οι θεραπευτικές ιδιότητες αυτών των πολύτιμων προϊόντων μπορούν να συνδυαστούν σε μία συνταγή. Αυτό το βάμμα είναι ένα ποτό υγείας και μακροζωίας. Επιλέξτε μόνο προϊόντα υψηλής ποιότητας για αυτόν. Ενώ είναι εύκολο να αποφασίσετε για το σκόρδο και το λεμόνι, μπορεί να είναι δύσκολο να επιλέξετε μέλι.\nΟι ειδικοί προτείνουν τη χρήση του φαγόπυρου, του ηλίανθου ή του μελιού ασβέστη ως οι πιο αποτελεσματικές συγκομιδές.\nΑναλυτικές οδηγίες για το πώς να προετοιμάσετε μια λαϊκή θεραπεία\nΌταν όλα τα συστατικά είναι έτοιμα, εντοπίζονται οι ενδείξεις και οι αντενδείξεις, ήρθε η ώρα να προετοιμάσετε το ίδιο το φάρμακο. Θα πάρουμε μια κλασική συνταγή που περιλαμβάνει μέλι, λεμόνι, σκόρδο.\nΣε μια συνταγή για τον καθαρισμό των αιμοφόρων αγγείων, θα χρειαστείτε τα ακόλουθα προϊόντα και αναλογίες:\n10 μεγάλα σκελίδες σκόρδου.\n1 λίτρο φυσικού υγρού μελιού. (Παρακαλώ σημειώστε - το μέλι δεν πρέπει να ζαχαρωθεί).\nΌταν έχουμε τα πάντα στη διάθεσή μας και δεν χρειάζεται να αποσπάται η προσοχή μας από την αναζήτηση συστατικών, αρχίζουμε να προετοιμάζουμε τη συνταγή:\nπλύνετε τα λεμόνια, ξεφλουδίστε και περιστρέψτε ένα μύλο κρέατος.\nξεφλουδίστε και κόψτε το σκόρδο.\nπροσθέστε το σκόρδο στο λεμόνι.\nρίξτε μέλι και ανακατέψτε καλά τα πάντα.\nμεταφέρετε το προϊόν που προκύπτει σε γυάλινο δοχείο και αφαιρέστε για έγχυση για 7 ημέρες σε σκοτεινό, ζεστό μέρος.\nείναι απαραίτητο για το μείγμα να "αναπνέει". Αντικαταστήστε το κάλυμμα με φυσικό υλικό.\nΜπορείτε εύκολα να αντικαταστήσετε το τζίντζερ με το σκόρδο.... Εάν είστε αλλεργικοί στο σκόρδο. Ένα μείγμα με τζίντζερ είναι εξίσου αποτελεσματικό στον καθαρισμό των αιμοφόρων αγγείων.\nΣε αντίθεση με την κλασική συνταγή, το τζίντζερ και το λεμόνι δεν ξεφλουδίζονται, αλλά αλέθονται μαζί με τη φλούδα.\nΜάθετε περισσότερες αποχρώσεις σχετικά με τη χρήση ενός συνδυασμού σκόρδου και τζίντζερ για τον καθαρισμό των αιμοφόρων αγγείων σε ξεχωριστό άρθρο.\nΓνωστή για τις φαρμακευτικές της ιδιότητες και το σέλινο. Θα σας βοηθήσει εάν είστε αλλεργικοί σε όλα τα συστατικά του βάμματος. Για να καθαρίσετε το σώμα με αυτό το προϊόν, απλώς αναμίξτε το χυμό του με χυμό καρότου. Σε περίπτωση που χρειάζεστε μια συνταγή για ένα διουρητικό βάμμα - ψιλοκόψτε το σέλινο και ανακατέψτε 2 μεγάλα κουτάλια με ένα ποτήρι νερό. Το εργαλείο πρέπει να επιμείνει για μερικές ώρες και να πιει σε τρεις δόσεις.\nΠόσες ημέρες και πώς να πάρει;\nΠώς παίρνετε ένα αγγειακό καθαριστικό με ιατρική συνταγή; Πάρτε το βάμμα θα πρέπει να είναι 4 κουταλάκια του γλυκού την ημέρα για ένα μήνα... Αξίζει να ληφθούν υπόψη τα μεμονωμένα χαρακτηριστικά του οργανισμού. Εάν πάσχετε από αϋπνία, τότε μην χρησιμοποιείτε το φάρμακο πριν τον ύπνο. Δεν χρειάζεται να ανησυχείτε για το συγκεκριμένο άρωμα σκόρδου - μειώνεται στο μηδέν στη συνταγή.\nΚάθε φάρμακο μπορεί να έχει παρενέργειες. Μπορεί να είναι αλλεργίες, διαταραχές του γαστρεντερικού σωλήνα. Επομένως, πριν από τον καθαρισμό των αγγείων με αυτό το μείγμα, επισκεφθείτε έναν γιατρό, υποβληθείτε σε πλήρη εξέταση και πριν τον καθαρισμό συνιστάται η απελευθέρωση του ήπατος από τοξίνες.\nΜπορείτε να χρησιμοποιήσετε οποιαδήποτε συνταγή χοληστερόλης χωρίς πλάκες που λειτουργεί για εσάς. Αλλά είναι καλύτερο να προσέχετε να προσέχετε μετά τη θεραπεία για να ενισχύσετε τα τοιχώματα των αιμοφόρων αγγείων. Παρά όλα αυτά Όσο ισχυρότερα και πιο ελαστικά τα αγγεία, τόσο λιγότερο λερώνονται... Για να το κάνετε αυτό, προσπαθήστε να μετακινήσετε περισσότερα, μην καπνίζετε, αποφύγετε το αλκοόλ.\nΔώστε προσοχή στα μήλα και το πράσινο τσάι. Τα βιοφλαβονοειδή που περιέχουν επίσης ενισχύουν τα αιμοφόρα αγγεία.\nΈνας ενεργός τρόπος ζωής, η σωστή διατροφή, η πρόληψη ασθενειών θα συμβάλει στη διατήρηση της νεολαίας και της μακροζωίας. Αποδεδειγμένη από το χρόνο.\nΔες το βίντεο: ΜΕΛΙ u0026 ΚΑΝΕΛΑ ΚΕΥΛΑΝΗΣ - Κάθε Μέρα Αρκεί..! (Ιούλιος 2022).\nΘα ήμουν άρρωστος με αυτούς στην κούνια.\nΘα πρέπει να είναι στο βιβλίο προσφορών\nCopyright 2022 \_ Ποια είναι τα οφέλη του σκόρδου, του λεμονιού και του μελιού για τον καθαρισμό των αιμοφόρων αγγείων; Κλασικές και άλλες συνταγές για θεραπείες από αυτά τα προϊόντα...


Προετοιμάστε διατροφικά το δέρμα σας για το καλοκαιρινό μαύρισμα - Εφημερίδα Ημέρα, Ζάκυνθος.\nΠροετοιμάστε διατροφικά το δέρμα σας για το καλοκαιρινό μαύρισμα\nΌλοι θέλουμε ένα χρυσαφένιο και ασφαλές μαύρισμα. Mε μερικές έξυπνες παρεμβάσεις στο καθημερινό μας διαιτολόγιο μπορούν να δημιουργηθούν οι προϋποθέσεις ώστε αφενός να προστατέψουμε το δέρμα μας από την υπεριώδη ακτινοβολία και αφετέρου να θέσουμε τις βάσεις για να αποκτήσουμε το τέλειο χρώμα.\nΤο διατροφικό μυστικό για ασφαλές και ομοιόμορφο μαύρισμα είναι το δίπτυχο της καλής ενυδάτωσης και των πολλών βιταμινών και αντιοξειδωτικών.\nΟπότε επιλέγουμε τρόφιμα με μεγάλη περιεκτικότητα σε νερό όπως : αγγούρι,κολοκυθάκια, μαρούλι, σέλερι, πεπόνι, καρπούζι με περίπου 95% νερό και μέταλλα που βοηθούν στην καλύτερη απορρόφηση του.\nΣτην συνέχεια δίνουμε έμφαση στην βιταμίνη C που εκτός από ισχυρό αντιοξειδωτικό (προστατεύει το δέρμα από τις ελεύθερες ρίζες που δημιουργούνται από την ακτινοβολία του ήλιου) βοηθά και στην δημιουργία κολλαγόνου το οποίο είναι απαραίτητο για ένα όμορφο δέρμα.\nΠλούσια σε βιταμίνη C είναι: τα εσπεριδοειδή, οι φράουλες, ο ανανάς, το μάνγκο, το ακτινίδιο, το μαρούλι, το μπρόκολο, οι πολύχρωμες πιπεριές.\nΈνα ακόμα βασικό συστατικό του σοκολατένου χρώματος είναι το β-καροτένιο το οποίο προστατεύει και ενισχύει το μαύρισμα. Οι τροφές που μας βοηθούν να το πάρουμε είναι: τα καρότα, οι πολύχρωμες πιπεριές, οι ντομάτες, οι κολοκύθα, τα βερίκοκα, και τα ροδάκινα.\nΟ χαλκός επίσης είναι πολύ σημαντικός στο μαύρισμα γιατί συμβάλει στην παραγωγή μελανίνης και ελαστίνης. Τροφές που περιέχουν χαλκό είναι: τα στρείδια, τα οστρακοειδή, το συκώτι και τα μανιτάρια.\nΈνα άλλο όχι τοσο γνωστό συστατικό είναι το PABA(παρα-αμινο-βενζοϊκό οξύ).Αυτό βρίσκεται ενδογενώς μέσα στον οργανισμό και δημιουργείται από τα εντερικά βακτηρίδια, ενώ ωφελεί κατά το μαύρισμα, δεδομένου ότι βοηθά επίσης στην προστασία του δέρματός σας. Το συστατικό αυτό βρίσκεται φυσικά στο συκώτι, τη μαγιά, τη μελάσα κ.λ.π. Μερικά αντηλιακά κατασκευάζονται χρησιμοποιώντας PABA.\nΣημαντική ακόμα, και η Βιταμίνη Β12. Η οποία εξασφαλίζει μεταξύ άλλων την αναγέννηση και τη μακροβιότητα των επιδερμικών κυττάρων, ενώ διεγείρει και την παραγωγή της μελανίνης. Περιέχεται σε αφθονία σε όλα τα τρόφιμα ζωικής προέλευσης ,όπως συκώτι, μοσχάρι, κοτόπουλο, χοιρινό αλλά και στο γάλα και τα τυριά.\nΤέλος, ο Ψευδάργυρος συμβάλλει στην ανάπλαση των ηλιακών εγκαυμάτων και στην επούλωση του δέρματος. Πολύ καλές πηγές ψευδαργύρου είναι τα στρείδια και τα οστρακοειδή, το κόκκινο κρέας, τα φιστίκια, το συκώτι του μοσχαριού, το αυγό, τα καρύδια, το κοτόπουλο, ο μαϊντανός, το ψωμί ολικής άλεσης, τα φασόλια, το ταχίνι και το καλαμπόκι.\nΜερικά τρόφιμα ακόμα που καλό είναι να βάλουμε στο πιάτο μας είναι:\nΤο μπρόκολο, το σπανάκι το σπαράγγι, τα αμύγδαλα, τα φιστίκια και το σουσάμι επειδή βοηθούν σημαντικά στην παραγωγή μελανίνης.\nΤο πράσινο τσάι μας προστατεύει από τις ακτίνες UVA και UVB, λόγω των πολυφαινολών και των αντιοξειδωτικών που περιέχει.\nΚαι μερικοί θησαυροί αντιοξειδωτικών :\nΣταφύλια,φράουλες,σμέουρα,ντομάτες:Τα σμέουρα περιέχουν ελλαγικό οξύ, ένα ισχυρό αντιοξειδωτικό που φαίνεται ότι προλαμβάνει πολλούς τύπους καρκίνου, μεταξύ αυτών και του δέρματος. Τα κόκκινα σταφύλια, πέραν του ότι περιέχουν νερό, είναι πλούσια στην αντιοξειδωτική ρεσβερατρόλη. Η φράουλα περιέχει νερό σε ποσοστό 92%, ενώ η ντομάτα αποτελείται κατά 95% από νερό και είναι πλούσια σε αντιοξειδωτικό λυκοπένιο, που έχει την ιδιότητα να καταστρέφει τις ελεύθερες ρίζες.\nΑπολαύστε τον ήλιο με διατροφικά καλλυντικά αλλά μην ξεχνάτε… πάντα και με αντηλιακό!


Νίκος Ευαγγελάτος βιογραφικό! Η προσωπική ζωή, η ηλικία, το ύψος, η καταγωγή, οι σπουδές, και τα κιλά - Freegossip.gr\nHome / Κόσμος / Νίκος Ευαγγελάτος βιογραφικό! Η προσωπική ζωή, η ηλικία, το ύψος, η καταγωγή, οι σπουδές, και τα κιλά\nΝίκος Ευαγγελάτος βιογραφικό! Η προσωπική ζωή, η ηλικία, το ύψος, η καταγωγή, οι σπουδές, και τα κιλά\nΝίκος Ευαγγελάτος βιογραφικό! Η προσωπική ζωή, η ηλικία, το ύψος, η καταγωγή, οι σπουδές, και τα κιλά Νίκος\nΓέννηση 03 Απριλίου 1967 (55 ετών)\nΣύζυγος Ζέτα Θεοδωρακοπούλου (1996–1999)\nΈχει σπουδάσει Νομική στο Πανεπιστήμιο Αθηνών. Έχει συνεργαστεί με τους ραδιοφωνικούς σταθμούς Αθήνα 9.84, ΣΚΑΪ 100.3, Flash 96 και τις εφημερίδες “Πρώτη”, “24 ώρες”, “Καλημέρα” και “Επενδυτής”. Ξεκίνησε την τηλεοπτική του καριέρα στον τηλεοπτικό σταθμό ΣΚΑΪ (μετά την παραίτηση της Έλλης Στάη) ως παρουσιαστής του κεντρικού δελτίου ειδήσεων. Στα αρχικά δοκιμαστικά του σταθμού για παρουσιαστές είχε “κοπεί” και δεν υπήρχε σκέψη τηλεοπτικής του αξιοποίησης.\nΈχει συνεργαστεί με τους τηλεοπτικούς σταθμούς Tempo TV και Alter Channel ως κεντρικός παρουσιαστής ειδήσεων και διευθυντής ειδήσεων και ενημέρωσης. Το 2005 ξεκίνησε την εκπομπή “Αποδείξεις” στον τηλεοπτικό σταθμό Alpha TV, ενώ διετέλεσε πρόεδρος και διευθύνων σύμβουλος του τότε αδελφικού TV Cosmopolis (νυν Channel 9), φέροντας ευθύνη για τον ενημερωτικό χαρακτήρα του. Λόγω οικονομικών προβλημάτων και απολύσεων στο σταθμό, αποχώρησε, και από τον Σεπτέμβριο του 2006 έως τον Δεκέμβριο του 2009 ήταν διευθυντής ειδήσεων και κεντρικός παρουσιαστής του δελτίου ειδήσεων του τηλεοπτικού σταθμού ΑΝΤ1 αντικαθιστώντας την Έλλη Στάη, οπότε και διέκοψε τη συνεργασία του κοινή συναινέσει με το σταθμό. Έκανε την παρουσίαση και επιμέλεια της εκπομπής “Αποδείξεις”. Έχει συνεργαστεί επίσης με τις εφημερίδες “Το Βήμα” και “Ελεύθερος Τύπος”.\nΣτην επίσημη ανακοίνωσή του, το κανάλι αναφέρει: «ο ΣΚΑΪ ανακοινώνει τη λύση της συνεργασίας του με τον δημοσιογράφο Νίκο Ευαγγελάτο. Η διοίκηση του σταθμού τον ευχαριστεί για την άψογη συνεργασία». Για την τηλεοπτική σεζόν 2014-2015, ήταν σχολιαστής του κεντρικού δελτίου ειδήσεων του τηλεοπτικού σταθμού Mega Channel και συμπαρουσίαζε την εκπομπή “On Line” στον ίδιο σταθμό. Την επόμενη σεζόν αποχώρησε από το Mega, λόγω της μεμονωμένης θέσης του στο σταθμό. Από τον Νοέμβριο του 2015 έως το 2018 εργαζόταν στον τηλεοπτικό σταθμό Epsilon TV (νυν Open TV) όπου παρουσίαζε το κεντρικό δελτίο του σταθμού, υπό το όνομα Live News. Είναι διευθυντής των ιστοσελίδων .newsit,.tlife. και .iatropedia..\nΝίκος Ευαγγελάτος: “Tι πιο σύνηθες από έναν Αλβανό με όπλο” – Έσπευσε να απολογηθεί\nΟ Νίκος Ευαγγελάτος είναι ένας από τους πιο επιτυχημένους Έλληνες δημοσιογράφους της χώρας μας με μία μακρά πορεία στην τηλεόραση, ενώ έχει δημιουργήσει μία όμορφη οικογένεια μαζί με τη σύζυγό του Τατιάνα Στεφανίδου.\nΗ Τατιάνα Στεφανίδου στο παρελθόν είχε μιλήσει για το γεγονός ότι ο Νίκος Ευαγγελάτος έχει ακόμα ένα παιδί από τον πρώτο του γάμο, αποκαλύπτοντας ότι διατηρούν όλοι τους άριστες σχέσεις.\n«Η κοινωνία έχει προσαρμοστεί και έχει επαναπροσδιοριστεί στα νέα δεδομένα, έχουν σταματήσει και οι γονείς (όχι όλοι) να έχουν μεταξύ τους αντιδικίες. Δημιουργούνται νέες οικογένειες με παιδιά από προηγούμενες, και χαίρομαι αν αποτέλεσα παράδειγμα προς αυτή την κατεύθυνση. O Λάμπης, έχει την κοπέλα του και είναι ανεξάρτητος. Όσα χρόνια και να περάσουν, ο πατριός δεν θα γίνει ποτέ πατέρας και η μητριά δεν θα γίνει ποτέ μητέρα. Έτσι λοιπόν, για να μπορέσουν να διατηρηθούν οι ισορροπίες, δεν πρέπει να ποτέ να μαλώσεις το παιδί του άντρα σου», είχε πει σε παλιότερη συνέντευξή της η Τατιάνα Στεφανίδου.\nΗ Τατιάνα Στεφανίδου, στις 20 Μαϊου 2014, μέσω της εκπομπής “Μίλα” που παρουσίαζε, αποκάλυψε ένα άγνωστο πρόβλημα υγείας που ταλαιπώρησε τον σύζυγό της.\nΣύμφωνα με όσα είχε αποκαλύψει, ο Νίκος Ευαγγελάτος αντιμετώπιζε πρόβλημα με τη μέση του και τον βοήθησε πολύ ο βελονισμός προκειμένου να το ξεπέρασε.\n«Μεγάλη ιστορία ο βελονισμός. Ο άντρας μου έμεινε από τη μέση του, δεν μπορούσε να περπατήσει και τον έσωσε ο βελονισμός», δήλωσε χαρακτηριστικά. Το πρόβλημα με τη μέση του δημοσιογράφου ήταν πολύ σοβαρό, καθώς τον καθήλωνε στο κρεβάτι και δεν μπορούσε να σηκωθεί, ούτε καν να περπατήσει.\nΟ παρουσιαστής και δημοσιογράφος ανά περιόδους στρέφεται στο βελονισμό με αποτέλεσμα να στερείται πολλές φορές τη μεγάλο του αγάπη, το σκάφος του.\nχαράλαμπος ευαγγελάτος, Νίκος Ευαγγελάτος, Νίκος Ευαγγελάτος προσωπική ζωή, Νίκος Ευαγγελάτος σπουδές, Νίκος Ευαγγελάτος ύψος, Νίκος Ευαγγελάτος βιογραφικό, Νίκος Ευαγγελάτος ηλικία, Νίκος Ευαγγελάτος καταγωγή, Νίκος Ευαγγελάτος κιλά, ευαγγελατος πατερας, ευαγγελατος Στεφανιδου ηλικια, ευαγγελατος mega newsit, νικόλας ευαγγελάτος ηλικία, νικος ευαγγελατος προβλημα υγειας, νικος ευαγγελατος καταγωγη, νικοσ ευαγγελατοσ ινσταγκραμ


St Emilion classification: Η άλωση της οινικής Βαστίλης; - The FNL Guide\nSt Emilion Bordeaux Chateau Ausone Chateau Cheval Blanc κατάταξη\nΘα σηματοδοτήσει η αποχώρηση των μυθικών Ausone και Cheval Blanc από την κατάταξη του St Emilion την μεγαλύτερη Γαλλική επανάσταση μετά το 1789;\nΤο κρασί για την Γαλλία είναι πολλά περισσότερα από τρόπος ζωής. Αποτελεί αντικείμενο τιμής και εθνικής περηφάνιας αλλά και ύψιστο δείγμα παράδοσης και εθνικού πολιτισμού. Φυσικά χέρι –χέρι με τα παραπάνω έρχεται και η οικονομική διάσταση του πράγματος, με τους μεγάλους πύργους του Μπορντό να βρίσκονται στην κορυφή της λάμψης και της δύναμης μονοπωλώντας ακόμα και σήμερα 100 πρώτες θέσεις των ισχυρότερων οινικών brands του πλανήτη.\nΌπως και οι περισσότερες ιστορικές οινοπαραγωγικές περιοχές του κόσμου έτσι και το Μπορντό διαθέτει επίσημες ποιοτικές κατατάξεις, με αυτές να έρχονται με την μορφή ιεράρχησης των Chateaux. Μάλιστα η κατάταξη του Medoc -που αφορά στους παραγωγούς της αριστερής όχθης και έλαβε χώρα το 1855- όχι μόνον είναι η παλαιότερη του είδους στον κόσμο αλλά συνέβαλε τα μέγιστα και στην ανάδειξη της περιοχής ως υπερδύναμης του παγκόσμιου κρασιού.\nΕκατό χρόνια μετά (το 1955) η μεγάλη κοινότητα του St. Emilion –που βρίσκεται στην δεξιά όχθη- απέκτησε την δική της κατάταξη η οποία μάλιστα είναι και η μόνη που ανανεώνεται, συνήθως μια φορά κάθε δεκαετία. Αυτή ανέλαβε να ιεραρχήσει τους σχεδόν 1000 πύργους της περιοχής, επιβραβεύοντας τους 75 εξ αυτών με την ύψιστη διάκριση Cru Classe. Έτσι 12 πύργοι έλαβαν τον τίτλο 1er Grand Cru Classe και 63 αυτόν του Grand Cru Classe, με το στέμμα αυτού του “βασιλείου” να μοιράζεται ανάμεσα σε δύο μυθικά ονόματα, τα περίφημα Chateau Ausone (φωτό παρουσίασης) και Chateau Cheval Blanc (φωτό κάτω).\nΛίγα κρασιά στον κόσμο μπορούν να συναγωνιστούν τον μύθο, το κύρος, τις επιδόσεις αλλά και τις τιμές αυτών των δύο 1er Grand Cru Classe A και έτσι απόλυτα αναμενόμενη ήταν η διατήρηση των σκήπτρων τους στις προηγούμενες ανανεώσεις που έλαβαν χώρα το ΄69, το ΄86, το ΄96, το ΄06 και το ΄12. Ως εκ τούτου ως η μεγαλύτερη βόμβα στην ιστορία του παγκόσμιου κρασιού έσκασε η απόφασή τους να αποχωρήσουν αμφότερα από την επόμενη κατάταξη που θα πραγματοποιηθεί του χρόνου.\nΦυσικά το φυτίλι δεν άναψε τώρα αλλά σιγοκαίει από το 2006, οπότε και ο υποβιβασμός 4 πύργων (La Tour du Pin Figeac, Cadet Bon, Guadet, de la Martelle) οδήγησε στην προσφυγή τους στα δικαστήρια και την αμφισβήτηση του όλου θεσμού, την στιγμή μάλιστα που σαν κατηγορία προβλήθηκαν τα διαπλεκόμενα συμφέροντα των μελών της επιτροπής αξιολόγησης, που αποτελείτο από προσωπικότητες της Μπορντολέζικης οινικής βιομηχανίας.\nΗ δικαστική διαμάχη κράτησε σχεδόν για 5 χρόνια τους προβολείς της οινικής Γαλλίας στραμμένους στην υπόθεση, απασχολώντας ακόμα και τον τότε πρόεδρο της χώρας Νικολά Σαρκοζί! Τελικά το 2012 οριστικοποιήθηκε η τελευταία κατάταξη του St Emilion που περιλαμβάνει πλέον 81 πύργους, με τους 4 ενάγοντες να ξανακερδίζουν το status τους. Βέβαια αυτό που προκάλεσε ακόμα μεγαλύτερη αίσθηση ήταν η αναβάθμιση των Angelus και Pavie στην κορυφή, στερώντας πλέον από το προαναφερθέν ντουέτο το προνόμιο την μοναξιάς του 1er Grand Cru Classe A status.\nΊσως αυτή να είναι και η αιτία της απόφασης των μυθικών πύργων να αποχωρήσουν παρόλο που αμφότεροι σαν αιτιολογία προέβαλαν την ολοένα και μεγαλύτερη επίδραση των δημοσίων σχέσεων και των social media σε βάρος του terroir, της ιστορίας αλλά και της ποιότητας των 10-20 εσοδειών που δοκιμάζονται από το κάθε προς κρίση κρασί. Μάλιστα ρίχνοντας ακόμα περισσότερο λάδι την φωτιά, οι ιδιοκτήτες τους απέσυραν και τα Quinault L’ Enclos και La Clutte, τους άλλους δύο Grand Cru Classe πύργους που τους ανήκουν.\nΜε την νέα κατάταξη να έχει προγραμματιστεί για το ΄22 και τις γκρίνιες για κριτικούς που λαμβάνουν χιλιάδες euro προκειμένου να δώσουν υψηλές βαθμολογίες και για ισχυρούς ιδιοκτήτες που έχουν την δύναμη να αλλάξουν ακόμα και τα ίδια τα κριτήρια προς όφελος των πύργων τους, τα πράγματα κάθε άλλο παρά ιδανικά φαντάζουν στα σπλάχνα της οινικής αριστοκρατίας παρόλο το γεγονός ότι πλέον η επιτροπή προέρχεται από περιοχές εκτός Μπορντό.\nΚαι όπως ένα πρωτάθλημα Ισπανίας χωρίς Ρεάλ και Μπαρτσελόνα θα φάνταζε φτωχό, έτσι και μια κατάταξη χωρίς τα ύψιστα Ausone και Cheval Blanc θα κάνει τον παράδεισο των Merlot και Cabernet Franc στην καλύτερη περίπτωση λιγότερο ανθηρό. Γιατί στην χειρότερη, αυτή η απουσία θα οδηγήσει σε μια νέα Γαλλική επανάσταση· με την οινική Βαστίλη να αλώνεται 233 χρόνια μετά!


Σκέπτονται τη μετανάστευση ακόμα και σε χώρες της Ασίας | Έντυπη Έκδοση | Έντυπη Έκδοση Ελευθεροτυπίας\nΤης Γ. ΛΙΝΑΡΔΟΥ\nΨαρεύουν όμως σε «θολά» νερά, καθώς οι ευκαιρίες είναι λίγες. Σε κάθε περίπτωση, όμως, το καλύτερο δόλωμα είναι ο κύκλος γνωριμιών, το networking. Θεωρείται από τους ίδιους σταθερά ως ο πιο αποτελεσματικός τρόπος για να βρει ένα στέλεχος καλύτερη θέση απασχόλησης. Δεύτερες στις προτιμήσεις έρχονται οι εταιρείες ανεύρεσης στελεχών.\nΤα παραπάνω συμπεράσματα προκύπτουν από την ετήσια έρευνα «CEO Census» της Stanton Chase International. Σύμφωνα με τις απαντήσεις που έδωσαν 260 ερωτηθέντες, τα στοιχεία που χαρακτηρίζουν τη φετινή χρονιά είναι η διστακτικότητα στις αποφάσεις και η αναδίπλωση προς πιο συντηρητικές μεθόδους. Οι συμμετέχοντες στην έρευνα είναι ολοένα και λιγότερο αισιόδοξοι σε σύγκριση με την προηγούμενη χρονιά, σχετικά με τις οικονομικές και επιχειρηματικές προοπτικές της χώρα μας. Πιστεύουν ότι οι διαθέσιμες και πιθανές επαγγελματικές ευκαιρίες στους διάφορους τομείς είναι εξαιρετικά περιορισμένες ειδικά στη βιομηχανία.\nΟ κορεσμός της αγοράς φαίνεται ότι είναι η κυριότερη πρόκληση που πρέπει να αντιμετωπίσουν οι επικεφαλής των επιχειρήσεων στην προσπάθειά τους να βρουν καλύτερες θέσεις απασχόλησης. Το γεγονός πιθανότατα εξηγεί το γιατί στην τελευταία έρευνα καταγράφεται μεγαλύτερη προθυμία αναφορικά με τη διερεύνηση ευκαιριών μετεγκατάστασης στο εξωτερικό. Και μάλιστα όχι μόνο στις αναπτυσσόμενες κοντινές αγορές, όπως αυτές της Ανατολικής Ευρώπης, αλλά και στην Ασία (Κίνα - Ινδία) καθώς και στις αναδυόμενες αγορές της αφρικανικής ηπείρου.\nΠαρά τις δυσκολίες της αγοράς, οι μισοί σχεδόν ερωτηθέντες είναι πρόθυμοι να διερευνήσουν νέες επαγγελματικές ευκαιρίες. Υπάρχουν όμως διαφορές σε σχέση με την προηγούμενη αντίστοιχη έρευνα: α) αύξηση του ποσοστού των στελεχών που αναζητούν νέες προοπτικές λόγω απώλειας εργασίας και β) αύξηση του ποσοστού των στελεχών που επιδιώκουν το «επιχειρείν». Στη σημερινή συγκυρία η ευελιξία, η προσαρμοστικότητα καθώς και η διαχείριση κρίσεων είναι οι προτεραιότητες της ηγεσίας. Αντίθετα, σε δεύτερο πλάνο περνούν η δημιουργικότητα και η δυνατότητα διαχείρισης της παραγωγικότητας.\nΑπό την άλλη πλευρά, στις θέσεις της γενικής διεύθυνσης, της εφοδιαστικής αλυσίδας (logistics) και των πωλήσεων καταγράφεται η μεγαλύτερη έλλειψη σε προσόντα στελεχών.\nΑυτό συμβαίνει γιατί στη θέση της γενικής διεύθυνσης έχουν πλέον μεταλλαχθεί οι προτεραιότητες και οι ανάγκες ηγεσίας, ενώ οι πωλήσεις αντιμετωπίζουν έντονα ανταγωνιστικό περιβάλλον. Τέλος, η εφοδιαστική αλυσίδα έχει αποκτήσει ιδιαίτερη σημασία λόγω του προσανατολισμού της πλειονότητας εταιρειών στη μείωση του κόστους.\n«Οι ευκαιρίες έρχονται όταν κάποιος είναι έτοιμος να τις δει», δήλωσε η Νάνσυ Μαθιουδάκη, partner & διευθύντρια Ευρώπης Καταναλωτικού Κλάδου της Stanton Chase International. Η κρίση αποτελεί μια καλή «δικαιολογία» για τα ανώτερα και ανώτατα στελέχη να διερευνήσουν κάθε δυνατότητα εξέλιξης της καριέρας τους, είτε εντός της εταιρείας στην οποία εργάζονται είτε εκτός, περνώντας και «τολμώντας» να δεχθούν προκλήσεις από νέους κλάδους, οι οποίοι προσφέρουν ακόμα ευκαιρίες καριέρας, όπως ο κλάδος της λιανικής, της υγείας κ.λπ.


Πιέζουν την Ισπανία τα «κόκκινα» στεγαστικά - Ειδήσεις - νέα - Το Βήμα Online\nΠιέζουν την Ισπανία τα «κόκκινα» στεγαστικά\nΜέρες του 2007 στις ΗΠΑ θυμίζει το χρηματοπιστωτικό σύστημα της Ισπανίας. Οι τράπεζες αναζητούν οξυγόνο καθώς η ασφυκτική πίεση των «προβληματικών δανείων» της αγοράς κατοικίας αυξάνεται διαρκώς τους τελευταίους μήνες. Η ιστορία των αμερικανικών τραπεζών που κατέρρευσαν υπό το βάρος των στεγαστικών δανείων επαναλαμβάνεται στην Ιβηρική, χωρίς όμως να μοιάζει με φάρσα.\nΗ ιδέα μιας «κακής τράπεζας» η οποία θα συγκεντρώσει όλα τα δάνεια που αδυνατούν να αποπληρώσουν οι δανειολήπτες προβάλλει ως η πλέον ενδεδειγμένη λύση για να αποφευχθεί το «ναυάγιο». Η πρακτική έχει ήδη εφαρμοστεί στην Ιρλανδία και τα αποτελέσματα είναι γνωστά: οι τράπεζες διασώζονται αλλά το Δημόσιο αναλαμβάνει να διαγράψει τις «παλιές αμαρτίες» που γίνονται νέα βάρη για τους φορολογουμένους.\nΚυβερνητικοί αξιωματούχοι της Μαδρίτης διευκρινίζουν ότι δεν πρόκειται να υιοθετηθεί πιστά το «ιρλανδικό μοντέλο», ενώ ο ισπανός υπουργός Οικονομικών και εμπνευστής του σχεδίου επισημαίνει ότι η ιδέα φέρει εχέγγυα επιτυχίας από το Διεθνές Νομισματικό Ταμείο.\n«Το κράτος δεν πρόκειται να παρέμβει» τόνισε ο Λουίς ντε Γκουίντος, σημειώνοντας ότι θα αναζητηθούν «επενδυτές από το εξωτερικό» προκειμένου να απαλλαχθούν οι τράπεζες από τα προβληματικά περιουσιακά στοιχεία και να επικεντρωθούν στη χορήγηση δανείων για την αναθέρμανση της οικονομίας.\nΟπως και στην περίπτωση της διάσωσης των τραπεζών «α λα ιρλανδικά», η αμερικανική BlackRock έχει κληθεί ως σύμβουλος για τη διαδικασία, η οποία σύμφωνα με πληροφορίες της ισπανικής «El Mundo» «βρίσκεται ακόμη σε προκαταρκτικό στάδιο».\nΑν όμως δεν υπάρξει χρηματοδότηση από το δημόσιο ταμείο τότε τα μικρά αποταμιευτήρια ή και οι μεγαλύτεροι τραπεζικοί όμιλοι θα είναι αυτοί που θα αναλάβουν από κοινού τη διαχείριση των «τοξικών» περιουσιακών στοιχείων. Σε αυτή την περίπτωση ακόμη και οι πιο «υγιείς» χρηματοπιστωτικοί οργανισμοί θα βρεθούν σε δεινή θέση. Ηδη οι δύο ισχυρότεροι από αυτούς, η Santander και η BBVA, είδαν στις αρχές της εβδομάδας την αξιολόγησή τους να υποβαθμίζεται κατά δύο μονάδες από τον οίκο Standard & Poor’s μαζί με επτά ακόμη ισπανικές τράπεζες.\nΗ εξέλιξη ήταν απολύτως αναμενόμενη καθώς είχε προηγηθεί υποβάθμιση του αξιόχρεου της χώρας από τον ίδιο οίκο. Τις υποβαθμίσεις και τους φόβους αναζωπύρωσε η ανακοίνωση της Τράπεζας της Ισπανίας για τα δάνεια που αφορούν τη στεγαστική αγορά. Το 60% αυτών των πιστώσεων, αξίας 184 δισ. ευρώ, αξιολογείται ως «προβληματικό» περιουσιακό στοιχείο καθώς επιβαρύνει ιδιώτες η εταιρείες σε εξαιρετικά επισφαλή οικονομική θέση. Το χειρότερο είναι ότι οι τράπεζες έχουν συσσωρεύσει από κατασχέσεις ακίνητα αξίας άνω των 30 δισ. ευρώ τα οποία δεν μπορούν να πουλήσουν προκειμένου να αντλήσουν ρευστότητα. Οι κατασχέσεις ακινήτων φτάνουν ήδη τις 200.000 με προοπτική να ξεπεράσουν τις 600.000 τα επόμενα χρόνια.\nΓια τον τραπεζικό κλάδο και την οικονομία της Ισπανίας αδημονούν ασφαλώς και οι επενδυτές, για τους οποίους το μέλλον μοιάζει σχεδόν προδιαγεγραμμένο. «Το σενάριο της προσφυγής της χώρας σε κάποιας μορφής διάσωση είναι όλο και πιο πιθανό» δηλώνει στη γαλλική «Les Echos» ο αναλυτής της ολλανδικής τράπεζας Rabobank Λιν Γκράχαμ Τέιλορ. Παρόμοιες είναι και οι αναλύσεις διεθνών οίκων όπως η επενδυτική τράπεζα Meryll Lynch η οποία προεξοφλεί ότι ως τον Σεπτέμβριο η κυβέρνηση του Μαριάνο Ραχόι θα έχει προσφύγει στον ευρωπαϊκό μηχανισμό διάσωσης.


Θεόφιλος Σεχίδης: Τεμάχισε μάνα, πατέρα, αδελφή, γιαγιά, θείο και έψυξε τα μυαλά τους για να τα μελετήσει - Alldaynews.gr\nΘεόφιλος Σεχίδης: Ένας από τους μεγαλύτερους δολοφόνους της Ελλάδας.\nΣκότωσε και διαμέλισε, όλη του την οικογένεια μέσα σε μια μέρα.\nΈπασχε από σχιζοφρένεια, πίστευε πως όλοι θέλουν να τον σκοτώσουν και προσπάθησε να αμυνθεί, σύμφωνα με τις ομολογίες του.\nΠέρασε 22 χρόνια στην φυλακή και ξεψύχησε εκεί.\nΟι δολοφονίες συνέβησαν στη Θάσο τον Μάιο του 1996.\nΗ αποκάλυψη τους, έγινε τον Αύγουστο του ίδιου έτους, δηλαδή δυόμισι μήνες αργότερα. Ο Θεόφιλος Σεχίδης ήταν 24 χρόνων τότε και φοιτούσε στη Νομική Σχολή του Πανεπιστημίου Κομοτηνής.\nΔημοσίευμα της εφημερίδας «Ελεύθερος Τύπος»\nΔημοσίευμα της εφημερίδας «Απογευματινή της Κυριακής»\nΕτικέτες: Serial KillerΈγκλημαΘάσοςΘεόφιλος ΣεχίδηςΚομοτηνήΦυλακές Κορυδαλλού


100 ΠΡΑΓΜΑΤΑ ΠΟΥ ΜΠΟΡΕΙΣ ΝΑ ΚΑΝΕΙΣ ΑΝΤΙ ΝΑ ΠΑΙΖΕΙΣ ΜΕ ΤΟ ΚΙΝΗΤΟ ΣΟΥ | τοβιβλίο.net\n100 ΠΡΑΓΜΑΤΑ ΠΟΥ ΜΠΟΡΕΙΣ ΝΑ ΚΑΝΕΙΣ ΑΝΤΙ ΝΑ ΠΑΙΖΕΙΣ ΜΕ ΤΟ ΚΙΝΗΤΟ ΣΟΥ\nΞεκόλλα από το κινητό και πιάσε το βιβλίο.\nΕμείς σου δίνουμε τις ιδέες, εσύ βάλε την τρέλα!\n(100 DINGE, DIE DU TUN KANNST,STATT MIT DEM HANDY RUMZUSPIELEN)\nΚοίτα γύρω σου: στο μετρό, στη στάση του λεωφορείου, στο εστιατόριο – όποτε έχουν δυο λεπτά χρόνο, τί κάνουν όλοι;\nΤο μέγεθός του είναι βολικό –λίγο μεγαλύτερο από το μέσο smartphone, αλλά μικρότερο από ένα mini tablet– και το μόνο που θα χρειαστείς είναι να βάλεις λίγη… τρέλα. Τις ιδέες θα σου τις δώσει το 100 ΠΡΑΓΜΑΤΑ ΠΟΥ ΜΠΟΡΕΙΣ ΝΑ ΚΑΝΕΙΣ ΑΝΤΙ ΝΑ ΠΑΙΖΕΙΣ ΜΕ ΤΟ ΚΙΝΗΤΟ ΣΟΥ!


«Το σύστημα Σγουρού» διαιωνίζει το βαθύ πελατειακό κράτος της δεκαετίας του '80-Συνέντευξη Γιώργου Κουμουτσάκου στην εκπομπή των Βασίλη Χιώτη και Νότη Παπαδόπουλου στο ΒΗΜΑ FM - Γιώργος Σ. Κουμουτσάκος\n«Το σύστημα Σγουρού» διαιωνίζει το βαθύ πελατειακό κράτος της δεκαετίας του ’80-Συνέντευξη Γιώργου Κουμουτσάκου στην εκπομπή των Βασίλη Χιώτη και Νότη Παπαδόπουλου στο ΒΗΜΑ FM\n«Το σύστημα Σγουρού» διαιωνίζει το…\nΗ απερχόμενη διοίκηση Σγουρού «διαιωνίζει το βαθύ πελατειακό και παλαιοκομματικό κράτος της δεκαετίας του ΄80 σε επίπεδο περιφέρειας» τόνισε ο υποψήφιος Περιφερειάρχης Αττικής Γιώργος Κουμουτσάκος μιλώντας στην εκπομπή των Βασίλη Χιώτη και Νότη Παπαδόπουλου στο ΒΗΜΑ FM.\nΓια την υποψηφιότητά του, ο κ. Κουμουτσάκος δήλωσε: «Μπήκαμε «σφήνα» μεταξύ φθαρμένου κατεστημένου από τη μια και ενός κομματικού οπορτουνισμού από την άλλη που προσχηματικά μόνο ενδιαφέρεται για την τοπική αυτοδιοίκηση. Σύμβολο και έπαθλό μας είναι η ποιότητα του αγώνα που κάνουμε».\nΟ υποψήφιος Περιφερειάρχης Αττικής κατέκρινε και την Ρένα Δούρου για την παράνομη αφισοκόλληση στην οποία έχει επιδοθεί. «Η αφισορύπανση έχει ονοματεπώνυμο: Ρένα Δούρου», δήλωσε ο κ. Κουμουτσάκος και υπογράμμισε ότι με την πρακτική της κλιμακούμενης αφισοκόλλησης που ακολουθεί η κα Δούρου «αυτοαναιρείται ως πολιτικός με οικολογικές ευαισθησίες, όπως θέλει να δείχνει»\n«Η πρακτική της είναι περιβαλλοντικά αποκρουστική και εξόφθαλμα παράνομη και προκλητική», συνέχισε ο κος Κουμουτσάκος.\nΑναφορικά με τις μεμονωμένες περιπτώσεις ορισμένων γαλάζιων αυτοδιοικητικών που προσεχώρησαν στο σύστημα του απερχόμενου, ο Υποψήφιος Περιφερειάρχης Αττικής τόνισε: «Οι λίγοι δήμαρχοι αυτοί διαμορφώθηκαν και αναγνωρίστηκαν μέσω της Νέας Δημοκρατίας. Της χρωστούν τα πάντα. Και όμως την «πούλησαν». Θα πρέπει να απαντήσουν στο ερώτημα ποιος είναι ο ανομολόγητος δεσμός τους με το «σύστημα Σγουρού».\nΤέλος, ο κος Κουμουτσάκος επεσήμανε ότι το άφθαρτο και το καινούριο τελικά θα επικρατήσει.


daypress.gr - Συμβουλές υγείας για το παιδί σας\nΠέμπτη 20 Απριλίου 2017 09:20 Γυναίκα\nΣυμβουλές υγείας για το παιδί σας\nΠολλά γράφονται κι ακούγονται ως σωστές κινήσεις σε θέματα υγείας του παιδιού, όμως δεν πρέπει να λειτουργείτε επιπόλαια. Το mother.gr καταγράφει όσα πρέπει να προσέξετε στο κομμάτι αυτό:\nΤο βασικό είναι αυτό ακριβώς που αναφέραμε στην εισαγωγή του θέματος: μην υιοθετείτε άκριτα όσα διαβάζετε στο διαδίκτυο ή τις συμβουλές άλλων μαμάδων. Πολλά από αυτά μπορεί να ισχύουν, όμως όχι όλα, οπότε χρειάζεται φιλτράρισμα.\nΣε κάθε περίπτωση, πριν χορηγήσετε το οποιοδήποτε φάρμακο στο παιδί, ζητήστε τη γνώμη παιδιάτρου, ακόμα κι αν μιλάμε για κάποιο «αθώο» φάρμακο. Είναι διαφορετικό να ακολουθήσετε κάποια απλή συμβουλή υγείας που θα υποπέσει στην αντίληψή σας και άλλο να χορηγήσετε αυτοβούλως κάποιο φάρμακο στο μικρό σας.\nΝα κάνετε στην ώρα τους όλα τα προβλεπόμενα εμβόλια στο παιδί σας. Μην τα αμελείτε, αφού είναι εξόχως σημαντικά για την υγεία του μικρού σας. Και για να σας λέει ο παιδίατρος ότι πρέπει να γίνουν στο τάδε χρονοδιάγραμμα, προφανώς και συντρέχουν σοβαροί λόγοι.\nΑπό εκεί και πέρα, να τηρείτε όλους τους κανόνες υγιεινής που πρέπει εντός κι εκτός σπιτιού για να προστατεύετε το παιδί σας από διάφορες μολύνσεις και αρρώστιες που μεταδίδονται από τη μη τήρησή τους.\nΤέλος, φροντίστε ώστε το παιδί σας να τρέφεται σωστά και να αθλείται. Ενθαρρύνετε λοιπόν το μικρό σας να καταπιαστεί με κάτι, όταν είναι εφικτό, χωρίς όμως να του ασκείται πίεση.


12 θέσεις πίσω από την Αλβανία η Ελλάδα στην ανταγωνιστικότητα | Τι λες τώρα;\nHome \_ διεθνή \_ 12 θέσεις πίσω από την Αλβανία η Ελλάδα στην ανταγωνιστικότητα\nΤι λες τώρα; Σεπτέμβριος 28, 2017 7:16 ΠΜ\nΚατά μία θέση στην παγκόσμια κατάταξη των πιο ανταγωνιστικών οικονομιών για το 2017-2018 «έπεσε» η χώρα μας, σύμφωνα με την έκθεση Global Competitiveness Report του World Economic Forum.\nΗ Ελλάδα κατατάσσεται πλέον στην 87η θέση μεταξύ 137 χωρών, ενώ την περασμένη χρονιά στην ίδια έκθεση είχε καταλάβει την 86η θέση.\nΑξιοσημείωτο αποτελεί το γεγονός ότι η γειτονική Αλβανία είναι πιο ανταγωνιστική από τη χώρα μας καθώς βρίσκεται στην 77η θέση, ενώ στην πρώτη και στη δεύτερη θέση αντίστοιχα είναι η Ελβετία και οι ΗΠΑ.\nΣημειώνεται ότι στην ίδια αξιολόγηση που έγινε πέρυσι, η Ελλάδα βρισκόταν στην 86η θέση μεταξύ 138 χωρών, από την 81η θέση μεταξύ 140 χωρών που κατείχε στην αξιολόγηση του 2015 – 2016 και την -επίσης- 81η θέση μεταξύ -αυτή τη φορά- 144 χωρών στο Global Competitiveness Report του 2014 – 2015.


Νικολάου: «Θα επιστρέψει ο Ίνγκλις» | AekbcFans.Gr /* Custom Cookies Notification Dark */\nΝικολάου: «Θα επιστρέψει ο Ίνγκλις»\nΟ διευθυντής Επικοινωνίας και ΜΜΕ της ΚΑΕ, Γιώργος Νικολάου, «αποκάλυψε» χθες στην εκπομπή «24 seconds» του ΑΡΤ ότι ο Ίνγκλις θα επιστρέ...\nΟ διευθυντής Επικοινωνίας και ΜΜΕ της ΚΑΕ, Γιώργος Νικολάου, «αποκάλυψε» χθες στην εκπομπή «24 seconds» του ΑΡΤ ότι ο Ίνγκλις θα επιστρέψει πίσω και θα συνεχίσει να αγωνίζεται στην Ένωση.\nΔιαβάστε αναλυτικά τα όσα δήλωσε:\n«Θεωρώ, ότι ο Ίνγκλις δεν θα εξαντλήσει όλα τα περιθώρια μέχρι τις 28 του μήνα για να βρει ομάδα. Θα επιστρέψει. Έχει συμβόλαιο με την ΑΕΚ. Είναι παίκτης της ΑΕΚ. Την υπόθεση την έχει αναλάβει ο κύριος Αγγελόπουλος, βρίσκεται σε επαφές τόσο με τον ίδιο τον παίκτη, όσο και με τους εκπροσώπους του. Είναι όμως στο χέρι του αθλητή και της εταιρείας του, το αν θα τηρήσουν τη συμφωνία».\nΓια τον στόχο της ομάδας: «Είναι γεγονός ότι δεχτήκαμε ένα ισχυρό πλήγμα στα Τρίκαλα. Το είχαμε σημειώσει για διπλό στο μπλοκάκι, βασικά το είχε σημειώσει ο προπονητής. Δεν σημαίνει ότι αλλάζουν οι στόχοι. Η ΑΕΚ έχει στόχο για πολύ ψηλότερα. Παρά τις πρόσκαιρες αδυναμίες, παραμένει στόχος η είσοδος στα πλέι οφ. Η ΑΕΚ υποχρεούται να βλέπει ψηλότερα και επειδή έχει ισχυρό brandname και επειδή έχει κόσμο που έχει απαιτήσεις».\nΓια τον σχεδιασμό της ομάδας: «Είναι γεγονός και δεν το κρύβουμε, ότι σχηματίστηκε μια ομάδα σε μικρό χρονικό διάστημα (με τις όποιες αδυναμίες) τον περασμένο Σεπτέμβρη. Καλώς ή κακώς, το ότι η ΑΕΚ κατάφερε να παίξει στην Α1 φέτος πιστώνεται στον πρόεδρο της ΚΑΕ, τον κύριο Αλεξίου».\nAekbcFans.Gr: Νικολάου: «Θα επιστρέψει ο Ίνγκλις»